Մենք պետք է տնտեսական առաջնահերթություններ ընտրենք, իսկ դա չի կարող լինել գյուղատնտեսությունը։ Այս մասին NEWS.am-ի հետ զրույցում ասաց ԱԺ նախկին պատգամավոր, «Հանրապետություն» կուսակցության նախագահ Արամ Սարգսյանը՝ խոսելով երկրում տնտեսության զարգացման իր տեսլականի մասին։ «Ես գտնում եմ, որ տնտեսությունը բոլոր ուղղություններով չենք կարող ոտքի հանել փակ սահմանների, կիսապատերազմական վիճակի և թեթև անձրևի պատճառով փակվող Լարսի ճանապարհի պատճառով, ուստի մենք պետք է տնտեսական առաջնահերթություններ ընտրենք, իսկ դա չի կարող լինել գյուղատնտեսությունը, քանի որ լոլիկով զինվորի համար զենք չես գնի։ Ընդ որում, գյուղատնտեսությունը գերակա ուղղություն ճանաչելով էլ մենք սխալ ուղղությամբ ենք գնում»,- նշեց նա։ Արամ Սարգսյանը վստահ է՝ պետք է զարգացնել արդյունաբերությունը․ «Արդյունաբերության մեջ են ներդրումները, իսկ ներդրողը գիտի՝ որ ոլորտներում է ներդրում անում․ անում է այնտեղ, որտեղ գերշահույթ ունի։ Ադրբեջանում ներդրումները նավթի ու գազի վրա են անում, Հայաստանում ներդրումներ անելու են ոսկու, արծաթի, պղնձի, մոլիբդենի վրա։ Այս ուղղություններն են լոկոմոտիվը։ Ծանր արդյունաբերությունն է, որ աշխատատեղեր է ստեղծելու, ոտքի է հանելու քիմիան, իրեն կողքից սպասարկող մանր ու միջին հիմնարկ-ձեռնարկություններ է ստեղծելու, այստեղ է, որ երիտասարդը ԲՈՒՀ-ն ավարտելուց հետո մտածելու է՝ ինչ գյուտ անի, որ օգտակար լինի, 23 տարեկանում միլիոնատեր դառնա, այստեղ է, որ մարդը կցանկանա գիտությամբ զբաղվել»։ Նա շեշտում է՝ ճանապարհների նման վատ պայմաններում ճիշտ չէ շեշտը դնել զբոսաշրջության վրա․ «Այդ ճանապարհներով տուրիստը Տաթև է գնալո՞ւ։ Իմ տղան այդպիսի դեպքերում ասում է՝ կարելի է կանգնել և այդ փոսերի վրա մեքենայի յուղը փոխել, այդ ճանապարհով տուրիստ է գալո՞ւ։ Տնտեսական քաղաքականության առումով ես չեմ տեսնում այն տեսլականը, որ կարողանանք ասել՝ ժողովո՛ւրդ, 10 տարի հետո ունենալու ենք այն Հայաստանը, որտեղ դուք արժանապատիվ աշխատավարձ եք ստանալու»։ Հարցին՝ հանքարդյունաբերության զարգացման հարցում այժմ, օրինակ, «Լիդիան Արմենիա» ընկերությունը խնդիրների առաջ է կանգնած, հանքարդյունաբերության զարգացման պարագայում ինքը բնապահպանության հետ կապված մտահոգություններ չունի՞, որին ի պատասխան Արամ Սարգսյանը հստակեցրեց․ «Ես կարծում եմ, որ հանքարդյունաբերությունը պիտի վերածվի լեռնամետալուրգիայի, ես ուզում եմ, որ մեր բառապաշարից դուրս գա հանքարդյունաբերությունը։ Մենք պետք է ոչ թե հումք վաճառող լինենք, այլ պետք է վերջնական արտադրանք ստանանք։ Ինչ վերաբերում է բնապահպանությանը, ես շատ լուրջ եմ վերաբերում, բայց ես լուրջ եմ վերաբերում նաև մեր սահմանին, ես ուզում եմ, որ մեր զինվորը ավելի լավ զինված լինի, քան Ադրբեջանի զինվորը, թիթեռ ու ծառ ես էլ եմ սիրում, բայց ծառը վերականգնվող է, ծառը նրա համար է, որ եթե մարդը մրսում է, կտրի ու տաքանա, բայց եթե մարդը պետք է մահանա, ո՞ւմ է պետք ծառը, նա հետո այդ 1 ծառի տեղը 3-ը կտնկի»։ Նա շեշտեց՝ «Լիդիանի» բերած նախագծի կանաչ լինելը ստուգվել է նաև միջազգային բանկերի կողմից․ «Ինչ վերաբերում է «Լիդիանին», ապա բնապահպանության առումով «Լիդիանի» բերած օրինագիծը ամենախիստն է, «Լիդիանը» միակ մետալուրգիական գործընթաց սկսած ընկերությունն է, որը բաժնետիրական ընկերություն է և թափանցիկ է, որի էկոլոգիական լինելը ստուգել են բանկերը։ Այդ բանկերը գումար տալիս են այն ընկերություններին, որոնք կանաչ ծրագրեր են իրականացնում, եթե մենք այսօր ասում ենք «Լիդիանի» բերած նախագիծը կանաչ չէ, մենք այդ բանկերին էլ ենք ասում՝ դուք սուտ թուղթ եք տվել, վաղը այդ բանկերը մեզ մերժելու են, սա էլ կա։ Ուրիշ բան է, որ ասենք դուք աշխատում եք, բայց պայմանագրի այս կետերը մեզ չեն բավարում, բայց չարգելենք իրենց աշխատել»։ Արամ Սարգսյանը նկատում է՝ հանքարդյունաբերության առումով երկրում վիճակը լավ չէ․ «Հանքարդյունաբերության առումով, օրինակ, Սյունիքում վիճակը բավականին անմխիթար է։ Բացի Քաջարանից Ղափանում գործարանը գրեթե կանգնած վիճակում է, Ագարակը անհասկանալի դադարի վիճակում է, Ամուլսարը կանգնած է։ Մենք ասում ենք՝ ա՛յ, տեսեք մեր տնտեսությունը, ճիշտ է, արտահանման մեծ ծավալներ չունի, բայց ինչ ունենք, ունենք առանց հանքարդյունաբերության, ինչ է այ վիճակը մեզ տա՞ք է պահում։ Մեզ այս վիճակից դուրս գալու համար բյուջեն ոչ միայն կրկնապատկել, այլ եռապատկել, քառապատկել է պետք, ես չեմ ասում հենց վաղը, բայց ծրագիր է դնել պետք, որ գոնե հաջորդ վարչապետը գնա այդ խնդիրների լուծմանը, որ թե գնաս սեմինարների, լսես նույն ջրօգտագործողի խնդիրը, մելորացիայի կամ պարարտանյութերի հարցը, 90-ականներից ես էլ եմ մասնակցել այդ ամենին և ոչինչ չի փոխվել»։


Ոստիկանության Կոտայքի բաժնի կողմից, որպես անհետ կորած որոնվում է 22-ամյա Տատյանա Գալստյանը։ Նրա գտնվելու վայրի մասին տեղեկություն ունեցողներին ոստիկանությունից խնդրում են դիմել ոստիկանության Կոտայքի կամ մոտակա բաժին, զանգահարել 1-02 010-59-06-14 հեռախոսահամարներով։


Կառավարությունն իր այսօրվա՝ սեպտեմբերի 5-ի նիստում որոշեց 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության տրամադրման նպատակով կառավարության պահուստային ֆոնդի հաշվին Արդարադատության նախարարությանը հատկացնել 720 մլն։ Հարցը ներկայացրեց արդարադատության նախարար Ռուստամ Բադասյանը՝ նշելով, որ այս որոշումը պայմանավորված է սույն թվականի հունիսի 4-ին ընդունված «2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության մասին» օրենքի 3-րդ հոդվածի 1-ին մասով և դրանից բխող օգոստոսի 8-ին ընդունված «2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության ձևը, չափը, աջակցության տրամադրման համար ներկայացվող դիմումի ձևը, դիմումին կցվող փաստաթղթերի ցանկը, ինչպես նաև դիմումի քննարկման և աջակցության տրամադրման կարգը հաստատելու մասին» Կառավարության թիվ 990- որոշման 3-րդ կետով։ Նախարարը հիշեցրեց, որ այդ իրադարձությունների ժամանակ մահացած անձանց իրավահաջորդներին կհատկացվի 30 մլն դրամ, ծանր մարմնական վնասվածք ստացածներին՝ 15 մլն դրամ, միջին ծանրության վնասվածք ստացածներին՝ 5 մլն դրամ։ Նշենք, որ հաշվարկվել է, որ աջակցություն կտրվի 10 զոհերի հարազատներին, 10 ծանր վնասվածք ստացած տուժածներին և 54 միջին ծանրության վնասվածք ստացածներին։ Վարչապետ Նիկոլ Փաշինյանը ևս մեկ անգամ արձանագրեց, որ սա ոչ թե փոխհատուցում է, այլ աջակցություն. «Իմ դիրքորոշումն այն է, որ մենք փոխհատուցման հարցի վերաբերյալ որոշումներ պետք է կայացնենք ՄԻԵԴ-ի կողմից կայացրած որոշումների հիման վրա։ Այս հարցում շատ կարևոր է, որ որոշումները կայացվեն մաքսիմալ օբյեկտիվ։ Բայց քանի որ մենք չգիտենք, թե ՄԻԵԴ-ը երբ կկայացնի որոշումներ այս հարցերով, չստացվի այնպես, որ մեր կառավարությունը որևէ միջոց չի ձեռնարկում մարտի 1-ի զոհերին և տուժածներին աջակցություն ցույց տալու համար, մենք այս որոշումը կայացնում ենք ԱԺ ընդունած օրենքի հիման վրա, վերջնարդյունքում հասցված վնասի փոխհատուցման թեման կփակենք ՄԻԵԴ-ի որոշումների հիման վրա։ Ես նկատի ունեմ չափը։ Սա ըստ էության, միջանկյալ որոշում է»։ Ռուստամ Բադասյանն էլ նկատեց, որ ՄԻԵԴ-ը որոշում կայացնելիս կարող է հաշվի առնել նաև ՀՀ կառավարության կայացրած այս որոշումը։


Չինաստանի ԱԳՆ պաշտոնական ներկայացուցիչ Լու Կանը երկուշաբթի ճեպազրույցի ժամանակ Լատինական Ամերիկայում Պեկինի և Մոսկվայի քաղաքականության մասին ԱՄՆ Պետքարտուղար Մայքլ Պոմպեոյի խոսքերը սուտ և զրպարտություն է անվանել, հաղորդում է ՏԱՍՍ-ը։ «Չինաստանի և Լատինական Ամերիկայի երկրների համագործակցության մասին պետքարտուղար Պոմպեոյի զրպարտող հայտարարությունները անպատասխանատու են և զուրկ են իմաստից»,- ասել է նա։  «Երկար ժամանակ ԱՄՆ-ն Լատինական Ամերիկան դիտարկում է որպես սեփական հետին բակ։ Նրանք ճնշում են գործադրում տարածաշրջանի երկրների վրա, սպառնում նրանց և անգամ կառավարություններ են տապալում», - հավելել է դիվանագետը։ «Մարդիկ ի վիճակի են սուտը ճշմարտությունից, իրական ընկերներին կեղծերից տարբերել, որոնք խախտում են կանոնները և քաոս տարածում։ Վստահ եմ, որ Լատինական Ամերիկայի երկրները կարող են ճիշտ ընտրություն կատարել», - ընդգծել է Լու Կանը։ «Մեզ հայտնի է Վենեսուելայի իրավիճակի վերաբերյալ Չինաստանի հասցեին ԱՄՆ Պետքարտուղար Մայքլ Պոմպեոյի այդ սուտ մեղադրանքների մասին։ Չինաստանի դիրքորոշումն այս հարցում հստակ և հետևողական է։ Մենք աջակցում ենք ՄԱԿ-ի Կանոնադրության սկզբունքներին և նպատակներին, ինչպես նաև աջակցում ենք տարածաշրջանում խաղաղության ու կայունության ապահովմանը», - ասել է նա։ «Սուտը, որը կրկնվում է հազար անգամ, միևնույն է սուտ է մնում։ Ժամանակն է, որ պետքարտուղար Պոմպեոն դադարի նման հայտարարություններ անել», - հավելել է նա։ Դիվանագետը նշել է, որ Չինաստանի և Լատինական Ամերիկայի երկրների համագործակցությունը «հետևում է փոխադարձ հարգանքի, հավասարության և փոխադարձ շահերի սկզբունքներին» և նպաստում է տարածաշրջանի տնտեսական զարգացմանը և բնակչության կենսամակարդակի բարելավմանը։ ԱՄՆ պետքարտուղար Մայքլ Պոմպեոն, ծրագրային խոսքով ելույթ ունենալով Չիլիի մայրաքաղաք Սանտյագոյում, հայտարարել էր, որ Լատինական Ամերիկայի երկրների ներքին գործերին չմիջամտելու մասին Մոսկվայի և Պեկինի կոչերը կեղծավորություն են։ «Կա դաս, որը պետք է բոլորս յուրացնենք։ Չինաստանը և մյուսները կեղծավորություն են անում՝ կոչ անելով չմիջամտել Վենեսուելայի գործերին»։


«Հրապարակ» թերթը գրում է. «Չնայած «Իմ քայլում» պնդում են, թե իրենց պատգամավորները գործուղման և հանդիպումների էին, ու ԲԴԽ-ի իրենց առաջադրած թեկնածուն զուտ «տեխնիկական»՝ ձայների պակասի պատճառով չընտրվեց, «Իմ քայլի» մեր աղբյուրն այլ մանրամասներ հայտնեց այդ առնչությամբ. «Իրականում երկար բանակցությունների արդյունքում է դատավորի թեկնածու Աննա Մարգարյանը համաձայնել, անգամ նրա տուն են գնացել՝ համոզելու, որ առաջադրի թեկնածությունը։ Նա համալսարանում բավականին հարգված, քաղաքականությունից անչափ հեռու գիտնական է, որը լուրջ ծրագրեր է իրականացնում դրսի հետ։ Մերոնք մտածել էին, որ նա շատ հարմար է. նման խիստ ինտելիգենտ թեկնածու է Գրիգոր Բեքմեզյանը՝ Լևոն Տեր-Պետրոսյանի խնամին է, Վիգեն Քոչարյանը մասամբ օդիոզ համբավ ունի։ Աննա Մարգարյանը՝ որպես գիտնական, խիստ ընդունելի էր, սակայն նրան ուղղված հենց առաջին հարցերի պատասխաններն անակնկալի էին բերել թիմին՝ ուղիղ-շիտակ, առանց կոնյունկտուրայի, իսկ դատարանները փակելու առումով նրա հնչեցրած մտքերը, սեյսմիկ, փլվող շենքերի հետ համեմատությունը դարձան փափուկ ետքայլ անելու լրջագույն պատճառ. որոշվել էր ապահովել որոշակի ձայներ, սակայն թեկնածուն չպետք է անցնի»։ Իսկ ճի՞շտ է, որ «Լուսավոր Հայաստանի» հետ ևս կուլիսային բանակցություններ են ընթացել այդ օրը՝ դեմ քվեարկելու համար։ «Կդժվարանամ ասել, սակայն նրանց քվեարկությունը ևս անակնկալ էր. եթե ազնիվ ու անկեղծ՝ մասնագիտորեն, մարդկայնորեն, իսկապես մեծ վրիպում էր թույլ տրվել, մանավանդ՝ Աննայի հայրը նոր է մահացել, ինքն էլ շատ հարգված է ուսանողների շրջանում»։ Առավել մանրամասն՝ թերթի այսօրվա համարում


ՀՀ ԱԺ «Լուսավոր Հայաստան» խմբակցության ղեկավար Էդմոն Մարուքյանը Facebook-ի իր էջում գրառում է արել, որտեղ անդրադարձել է 2020թ. պետբյուջեի նախագծին։ Նա, մասնավորապես, գրել է. «ՀՀ 2020թ․ պետական բյուջեի նախագծով համաչափ տարածքային զարգացման տրամաբանություն չկա և այն շարունակում է նախկին կառավարման տարիների իներցիան։ Մեր կողմից բազմիցս բարձրաձայնված տարածքային համաչափ զարգացման խնդիրն այս բյուջեով այդպես էլ մնում է չլուծված, ինչպես որ արմատական վերափոխման չի ենթարկվում այս ոլորտում կառավարության քաղաքականությունը։ Դրա հետևանքով Հայաստանը շարունակում է մնալ մայրաքաղաք-պետություն կամ շերեփուկ, որի անհամաչափ մեծ գլուխը Երևանն է, իսկ փոքրիկ մասը միայն՝ մարզերը։ Դրանք շարունակում են մնալ մոռացված, ամեն բանը դեռևս կենտրոնացած է մայրաքաղաքում, այդպիսով՝ էական դրական փոփոխություններ մարզային համայնքներում տեղի չեն ունենում։ Այդտեղից աշխատանքի, որակյալ կրթության, առողջապահական և այլ նպատակներով՝ բնակիչները տեղափոխվում են Երևան կամ առհասարակ արտագաղթում են։ Մարզային դպրոցների, պոլիկլինիկաների և այլ հաստատությունների խիստ թերի ֆինանսավորումը՝ մայրաքաղաքի համեմատ, բերելու է այս իրավիճակի միայն խորացման, ինչի դեմն առնելու ժամանակը որքան երկարաձգենք, այնքան ավելի բարդ է լինելու լուծումը։ Քանի դեռ կյանքի որակը մարզերում իջնում է, մայրաքաղաքն էլ շարունակաբար գերբեռնվում է, և այս հանգամանքներից յուրաքանչյուրն իր հետ բերում է համապատասխան բացասական հետևանքները։ «Լուսավոր Հայաստան»-ի թվով 151 առաջարկությունների ընդունման արդյունքում կից ներկայացված ՀՀ համայնքներին և Երևան քաղաքին տրամադրվող դոտացիաների սարսափելի անարդար անհամաչափ բաշխումը կարող է վերափոխվել։ Կոչ եմ անում կառավարությանը արմատապես վերանայել այս ոլորտի քաղաքականությունը, քանի դեռ չափազանց ուշ չէ։


«Ցեղակրոն» կուսակցության նախագահ Շանթ Հարությունյանի որդին՝ ակտիվիստ Շահեն Հարությունյանը գտնվում է Ոստիկանության Կենտրոնի բաժնում։ Այս մասին NEWS.am-ին հայտնեցին ՀՀ ոստիկանության լրատվական բաժնից։ «Շահեն Հարությունյանը ներկայացել է բաժին՝ կատարվածի վերաբերյալ բացատրություն տալու»,- հայտնեցին Ոստիկանությունից։ Ավելի վաղ Շահեն Հարությունյանը հայտարարել էր, որ կարմիրով ներկել է Ալեքսանդր Գրիբոյեդովի արձանը՝ ի պատասխան Նժդեհի հուշատախտակի ներկմանը։ Նշենք նաև, որ Շահեն Հարությունյանը նոյեմբերին հայտնել էր, որ այլևս չի աշխատում Ազգային ժողովում։ Հիշեցնենք՝ նա ԱԺ «Իմ քայլը» խմբակցության պատգամավոր Երջանիկ Հակոբյանի օգնականն էր։


ՀՀ Ազգային ժողովի դեկտեմբերի 13-ի արտահերթ նիստում պատգամավորները երկրորդ և վերջնական ընթերցմամբ ընդունեցին մի շարք օրենքներ, տեղեկացնում է NEWS.am-ի թղթակիցը։ Դրանց թվում են. «Զորամասերի և զինվորական հաստատությունների կարգավիճակի մասին» օրենքում և հարակից օրենքներում փոփոխություններ և լրացումներ կատարելու մասին օրինագծերը (կողմ՝ 105, միաձայն); «Վարչատարածքային բաժանման մասին» օրենքում փոփոխություններ մտցնելու մասին օրինագիծը (կողմ՝ 105, միաձայն); «Ոստիկանության մասին» օրենքում փոփոխություններ և լրացումներ կատարելու մասին օրինագիծը (կողմ՝ 105, միաձայն)։ Մասնավորապես, «Զորամասերի և զինվորական հաստատությունների կարգավիճակի մասին» օրենքում և հարակից օրենքներում փոփոխությունների և լրացումների օրինագծերի փաթեթով նախատեսվում է Հայաստանի պաշտպանության նախարարությանն առընթեր ստեղծել մարզական ակումբ։ «Ոստիկանության մասին» օրենքում փոփոխություններ և լրացումներ մտցնելու օրինագծով նախատեսվում է տեսախցիկների և լսասարքերի տեղադրում ոստիկանական տեղամասերում, մասնավորապես՝ հարցաքննությունների սենյակներում և քննիչների անձնական աշխատասենյակներում։


Գյումրի քաղաքի Հաղթանակի այգում՝ չշահագործվող շինությունում հունվարի 2-ին հրդեհ է բռնկվել։ Այս մասին NEWS.am-ը տեղեկանում է ԱԻՆ լրատվական ծառայությունից։ Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ։ Պարզվել է, որ հրդեհը բռնկվել է Հաղթանակի պողոտայի 8/1 հասցեի մոտակայքում գտնվող տաղավարում։ Հրդեհը մեկուսացվել է ժամը 16։29-ին, մարվել՝ 16։55-ին։ Այրվել են տաղավարի (50 քմ) կախովի առաստաղը և փայտյա կառուցատարրերը՝ ամբողջությամբ։


ԱԺ խորհրդի նիստը քիչ առաջ ավարտվեց, նախագծերը նոր կազմով ներկայացվեցին. այլևս մեկ հարց է օրակարգում, և դա Սահմանադրական փոփոխությունների հարցն է։ Այս մասին այսօր՝ փետրվարի 6-ին, ԱԺ-ում լրագրողների հետ զրույցում նշեց ԱԺ «Լուսավոր Հայաստան» խմբակցության ղեկավար Էդմոն Մարուքյանը։ «Մնացած փաթեթը, որ դրվել էր շրջանառության մեջ Վահագն Հովակիմյանի կողմից ներկայացված, այլևս օրակարգում չէ։ ԱԺ արտահերթ նիստը տեղի կունենա այսօր ժամը 13.00-ին։ Նիստի սկզբում կորոշվի, թե որքան կտևի նիստը, բայց նախագծով նախատեսվում է 5 ժամ տևողությունը։ Այս նիստում կքննարկվի միայն Սահմանադրության մեջ փոփոխությունների նախագիծը՝ մեկ ընթերցումով։ Խոսքը Սահմանադրության 213-րդ հոդվածի մասին է»,- ասաց Մարուքյանը՝ հավելելով, որ կամ այսօր կքվեարկվի կամ գուցե առավոտյան։ Հարցին, թե մինչև երկրորդ ընթերցում օրինագիծն ուղարկվելո՞ւ է ՍԴ, Մարուքյանը պատասխանեց. «Ես չեմ կարող իրենց փոխարեն ասել, օրենքով այդպես է։ Սահմանադրական փոփոխությունների նախագիծը, անկախ նրանից՝ Ազգային ժողովում է փոփոխության ենթարկվում, թե հանրաքվեի պետք է դրվի, այն պետք է ուղարկվի ՍԴ եզրակացության համար»։ Մարուքյանը նշեց, որ և իրենք և ԲՀԿ-ն դեմ են քվեարկել ԱԺ խորհրդում այս նախագծերին։ «Իմ քայլի» պատգամավորները ՍԴ նախագահի ու անդամների վերաբերյալ նոր նախագիծ դրեցին շրջանառության մեջ։ «Իրատես» թերթը գրում է. «Ասում են, թե «Իմ քայլում» արտահոսքի հարցը վերջին շրջանում շատ լուրջ է դրված։ Այլ կերպ չէր էլ կարող լինել. գրեթե հարյուր պատգամավոր ունեցող ֆրակցիայից ինչպե՞ս կարող է արտահոսք չլինել, և հետո, «Իմ քայլում», ինչպես Գալուստ Գրիգորիչը կասեր, «թևեր, ոտքեր, ձեռքեր, մագիլներ, ճանկերն» այնքան շատ են, որքան չի եղել ՀՀԿ-ում քսան տարվա ընթացքում։ Կա Ավինյանի թև, որը ջերմեռանդորեն պայքարում է Վանեցյանի դեմ։ Ի դեպ, Ավինյանի սափրվելը լուրջ ակնարկ էր նաև Նիկոլ Փաշինյանին։ Կան Սասուն Միքայելյանի, Արարատ Միրզոյանի, Մհեր Գրիգորյանի «թևեր»։ Իր հերթին «թևավոր» խորհրդարանում, բացի սորոսականներից, կան նաև ինտելեկտուալներ, «տեղը չբերողներ» և «արտոնյալներ»։ Առկա են նաև «խղճուկները». վերջիններիս ոչ մի տեղ գործուղման չեն տանում, ու բոլորով համերաշխ ապահովում են արտահոսք՝ մեկը մյուսի դեմ։ Ընդ որում, բոլորը բոլորին ուզում են «բռնել» արտահոսքի մեջ, որ «լինչի» դատաստանի ենթարկեն։ «Վերջին շրջանում հնարամտորեն սկսել են 10-10 հավաքվել՝ կարևոր հարցեր քննարկելիս, որպեսզի հետո զտեն-հասկանան, թե արտահոսքն ո՞վ արեց»,-
 արտահոսեց «Իմ քայլի» մեր աղբյուրը»։ Առավել մանրամասն՝ թերթի այսօրվա համարում։


ՀՀ Ազգային ժողովի Գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովը դրական եզրակացություն տվեց երկրում կրթության կազմակերպման և իրականացման մեխանիզմների արդիականացմանը միտված օրենքի նախագծին։ «Արմենպրես»-ի փոխանցմամբ՝ հունվարի 13-ին ընթացող հանձնաժողովի նիստում «Նախադպրոցական կրթության մասին» Հայաստանի Հանրապետության օրենքում փոփոխություն կատարելու մասին հարցը ներկայացրեց ՀՀ կրթության, գիտության, մշակույթի և սպորտի նախարար Արայիկ Հարությունյանը։ «Նախադպրոցական կրթության մասին» Հայաստանի Հանրապետության օրենքում փոփոխություն կատարելու մասին» ՀՀ օրենքի ընդունումը պայմանավորված է ոլորտի գործունեության կանոնակարգմանն ու զարգացմանն ուղղված հիմնախնդիրների լուծման, նախադպրոցական կրթության ծառայությունների մատչելիության շարունակականության համար իրավական հիմքեր ապահովելու, ինչպես նաև ՄԱԿ-ի «Փոխակերպենք մեր երկիրը. Մինչև 2030 թվականը կայուն զարգացման օրակարգում» ներառված չորրորդ, այն է՝ «ներառական և բոլորի համար որակյալ կրթության ապահովում, ինչպես նաև ողջ կյանքի ընթացքում ուսման հնարավորության խթանում» նպատակի պահանջներից»,- նշված է օրենքի նախագծում։ Օրենքի ընդունմամբ հնարավոր է դառնում երկրում կրթության կազմակերպման և իրականացման մեխանիզմների արդիականացումը, որոնք համահունչ են ժամանակակից մարտահրավերների կարգավորմանն ուղղված միջոցառումներին։ «Նախադպրոցական ծառայությունների շարունակականության ապահովման, նախադպրոցական հաստատությունների մանկավարժական կադրերի վերապատրաստման և մասնագիտական որակի բարձրացման, ատեստավորման, հաստատությունների գործունեության կանոնակարգման և զարգացման նորմատիվային դաշտի, ինչպես նաև վերահսկողության համակարգի ապահովման համար իրավական երաշխիքների, օրենսդրական հիմքի ստեղծում»,- ասաց նախարարը։ «Նախադպրոցական կրթության մասին» Հայաստանի Հանրապետության օրենքում փոփոխություն կատարելու մասին» Հայաստանի Հանրապետության օրենքի ընդունման կապակցությամբ պետական բյուջեում կառաջանա ծախսերի ավելացում։


Իսպանական Վիլյարոյա համայնքի բոլոր բնակիչները քվեարկել են վաղաժամ համընդհանուր ընտրությունների ժամանակ ընդամենը մեկ րոպեի ընթացքում, հաղորդում է ՏԱՍՍ-ը՝ հղում անելով Europa Press գործակալությանը։ Նրա տեղեկություններով՝ այդ բնակավայրի բոլոր վեց բնակիչները քվեարկել են տեղական ժամանակով 09։05-ին։ Կիրակի Իսպանիայում մեկնարկել է երկպալատ խորհրդարանի քվեարկությունը։ Ընտրատեղամասերը բացվել են 09։00-ին և կաշխատեն մինչև 20։00-ն։ Ժողովրդի կամարտահայտման արդյունքում կընտրվեն Կոնգրեսի (ներքին պալատ) 350 պատգամավորներ, ինչպես նաև 208 սենատորներ (վերին պալատ)։ Իսպանիայում համընդհանուր ընտրությունները պետք է կայանային 2020 թվականին։ Այդուհանդերձ, քանի որ պատգամավորների Կոնգրեսը չէր հաստատել կառավարության կողմից առաջարկված բյուջեի նախագիծն ընթացիկ տարվա համար, վարչապետ Պեդրո Սանչեսը որոշել էր հայտարարել արտահերթ ընտրություններ։


Հայաստանի շախմատի տղամարդկանց թիմի առաջատար Լևոն Արոնյանը հաղթեց Բուխարեստի արագ և կայծակնային մրցաշարում։ «Արմենպրես»-ի հաղորդմամբ՝ արագ շախմատից հետո գրոսմայստերները մրցեցին կայծակնային շախմատում, որտեղ Լևոն Արոնյանը և Սերգեյ Կարյակինը հավաքելով 20-ական միավոր հաղթողին որոշեցին թայ-բրեյքում։ Շախմատիստներն անցկացրեցին երկու պարտիա՝ արագ մրցախաղում գրացվեց ոչ-ոքի, իսկ կայծակնայինում հաղթեց Արոնյանը։ Բուխարեստի Grand ChessTour-ի արագ և կայծակնային մրցաշարին մասնակցում էին Ֆաբիանու Կարուանան, Ուեսլի Սոն, Շահրիյար Մամեդյարովը, Սերգեյ Կարյակինը, Անիշ Գիրին, Վիշի Անանդը, Վլադիմիր Արտեմիևը, Լե Լիեմը և Անտոն Կորոբովը։ Մրցաշարային ֆոնդը կազմում էր 150 հազար ԱՄն դոլար։


ՀՀ Ազգային ժողովի տարածաշրջանային և եվրասիական ինտեգրման հարցերի հանձնաժողովի նախագահ Միքայել Մելքումյանը հայտնում է, որ Ռուսաստանում Պետական դումայի համապատասխան կոմիտեի հետ համատեղ նիստում գործընկերները խոստացել են, որ մինչև տարեվերջ կլուծվի հայաստանցիների վարորդական իրավունքների ճանաչման հարցը։ «Արմենպրես»-ի հաղորդմամբ՝ Մելքումյանն այս մասին հայտնեց ՀՀ ազգային ժողովում հրավիրված ասուլիսում։ «Սեպտեմբերի 17-ին ՌԴ Պետական դումայում տեղի ունեցավ մեր հանձնաժողովի և Պետական դումայի ԱՊՀ երկրների եվրասիական ինտեգրման հարցերով կոմիտեի համատեղ նիստը։ Քննարկվեցին կարևոր հարցրեր։ Արդեն մի քանի տարի է, ինչ ծառացած է Ռուսաստանի Դաշնությունում աշխատող մեր համաքաղաքացիների վարորդական իրավունքների վավեր չլինելու խնդիրը։ Եվ դա խնդիր է, ինչը կապված է Հայաստանում ռուսերենի երկրորդ լեզվի կարգավիճակ ունենալու հետ։ Այս խնդիրը, կարծես թե, միտված է ակտիվ լուծման։ Նրանք էլ ընկալեցին ու արձագանքեցին, որ այնուամենայնիվ, մեր բոլոր դպրոցներում ռուսերենի ուսուցումը պարտադիր է, բուհերում ևս անցնում են, լեզվաիմացությունն, ըստ էության, ԵԱՏՄ մյուս երկրների համեմատ ցածր չէ, հակառակը՝ կարող է լինել նաև ավելի բարձր։ Եվ մեզ շատ հստակ խոսք են տվել, որ այդ հարցը պետք է մինչև տարվա վերջ լուծվի»,- ասաց Մելքումյանը։ Պատգամավորը շեշտեց՝ հետամուտ են լինելու, որ մինչև տարվա վերջ վարորդական իրավունքների խնդիրը լուծվի։ Նա նշեց՝ ԵԱՏՄ երկրներում պետք է լինեն հավասար պայմաններ, ինքն այս հարցով խոսել է նաև փոխվարչապետի հետ։ Մելքումյանի խոսքով՝ ԵԱՏՄ կոլեգիայում ևս քաջատեղյակ են դումայում տեղի ունեցած իրենց քննարկումներից։


Իսրայելի թշնամական գործողությունների դեպքում Իրանն առանց տատանվելու կօգտագործի ինքնապաշտպանության իր իրավունքը։ Այս մասին ՄԱԿ ԱԽ ղեկավարին ուղղված նամակում գրել է ՄԱԿ-ում Իրանի մշտական ներկայացուցիչ Էսխախ ալ Խաբիբը, հաղորդում է Mehr-ը։ Նա ընդգծել է, որ Իրանն իր միջազգային պարտավորություններին համապատասխան, ՄԱԿ-ի Կանոնադրության 51-րդ հոդվածի համաձայն կիրագործի ինքնապաշտպանության իր իրավունքը։ Ավելի վաղ Իսրայելի վարչապետ Բենիամին Նեթանյահուն հայտարարել էր, որ Իսրայելի ռազմածովային նավատորմը կարող է միջոցներ ձեռնարկել իրանական նավթի արտահանումը դադարեցնելու համար։ Իրանի դիվանագետը նշել է, որ Իսրայելի վարչապետի հայտարարությունները ուժի կիրառման բացահայտ սպառնալիք են և խախտում են Միավորված ազգերի կազմակերպության կանոնադրությունը։


Անցած 8 ամիսներին Հայաստանում տնտեսական ակտիվությունը կազմել է 7 տոկոս, բայց հասարակության զգալի մասը չի կարողացել օգտվել դրանից, քանի որ հերթական անգամ այդ տնտեսական ակտիվությունը վերաբաշխվել է որոշակի շրջանակների, անձանց և ոլորտների միջև։ Այս մասին լրագրողների հետ հանդիպման ժամանակ հոկտեմբերի 14-ին ասաց ՀՅԴ Բյուրոյի տնտեսական հետազոտությունների գրասենյակի պատասխանատու Սուրեն Պարսյանը։ Նա նշեց, որ նման մոտեցումը չի կարող նպաստել կտրուկ հեղափոխական փոփոխություններին երկրում կենսամակարդակի բարձրացման առումով։ «Այդ առումով մենք լրջորեն մտածելու բան ունենք, և աշխատելու բան ունենք։ Ցավոք, մեր կառավարությունը գնացել է արմատական ճանապարհով և ձեռնարկել ոչ պակաս արմատական քայլեր։ Մասնավորապես, այն հրաժարվել է հարկման պրոգրեսիվ համակարգից»,- պարզաբանել է Պարսյանը։


Վրաստանի վարչապետ Գեորգի Գախարիան օրինական է համարել հատուկ նշանակության ուժերի գործողությունները, որոնք նոյեմբերի 18-ին ցրել են խորհրդարանը պիկետող ընդդիմադիրներին, տեղեկացնում է «Արմենպրես»-ը։ Թբիլիսիում խորհրդարանի շենքի մոտ կիրակի օրը տեղի է ունեցել ընդդիմադիրների, ոչ կառավարական և հասարակական կազմակերպությունների ու նրանց կողմնակիցների բազմահազարանոց հանրահավաքը։ Ընդդիմադիրները պիկետել են խորհրդարանի շենքը, ավելի ուշ հատուկ նշանակության ուժերը ցրել են հանրահավաքը։ Ինչպես հայտնել է Վրաստանի ՆԳ նախարարությունը, հանրահավաքի ցրման ընթացքում բերման է ենթարկվել 37 մարդ։ Տուժել է չորս մարդ, այդ թվում՝ երկու ոստիկան, որոնք հիվանդանոց են տեղափոխվել։ Վարչապետի խոսքով՝ ոստիկանությունը գործել է օրենքի շրջանակում՝ նպատակ ունենալով դադարեցնել հանրահավաքի մասնակիցների անօրինական գործողությունները։ Գախարիան հավելել է, որ ապակառուցողական գործողությունների կրկնվելու դեպքում իրավապահները կգործեն նույն կերպ։ Մինչդեռ վրացական ընդդիմությունը մտադիր է շարունակել բողոքի ակցիաները Ռուսթավելիի պողոտայում։ Բողոքի շարժման ղեկավարները ծրագրում են նոյեմբերի 19-ին ակցիա կազմակերպել Թբիլիսիի քաղաքային դատարանի շենքի մոտ, որտեղ քննվելու է հետաքննության ընթացքում խափանման միջոցը նախօրյակին խորհրդարանի և Ռուսթավելիի պողոտայի ապաշրջափակման գործողության ընթացքում բերման ենթարկվածների նկատմամբ։ Միավորված ընդդիմության հանրահավաքը պլանավորված է ժամը 19։00-ին խորհրդարանի շենքի մոտ։


Անկախ փորձագետների կարծիքով 2019 թվականի տնտեսական աճը կկազմի 8.2 տոկոս։ Այս մասին ֆեյսբուքյան իր էջում գրել է ՀՀ վարչապետ Նիկոլ Փաշինյանը։ «Սպասենք պաշտոնական վիճակագրությանը, որ կհրապարակվի փետրվարին»,- նշել է նա։


«Հրապարակ» թերթը գրում է. «Իմ քայլում» հակասությունները սրվում են. ԱԺ առողջապահության հանձնաժողովի նախագահ Նարեկ Զեյնալյանի և Արսեն Թորոսյանի հակամարտությունը հին է՝ դեռ ժամանակին փոխվարչապետ Արարատ Միրզոյանն էր ուզում, որ Արա Մինասյանի փոխարեն «Գր. Լուսավորիչ» ԲԿ տնօրեն նշանակվի իր սանիկը՝ Նարեկ Զեյնալյանը, սակայն Թորոսյանը նշանակեց իր մարդուն։ Օրերս Միրզոյան-Զեյնալյան դուետը հնարավորություն ունեցավ «կոնտրուդառ» հասցնել թիմակից նախարարին՝ Մաշկաբանության և սեռավարակաբանության կենտրոնի օրինագծով։ Օրենսդիրը, ի դեմս Զեյնալյանի, թույլ չտվեց, որ կենտրոնը մասնավորեցվի, և ԱԺ մեծամասնությունը հավանություն տվեց։ Իսկ Արսեն Թորոսյանը ցանկանում է, որ կենտրոնը մասնավորեցվի։ Նրա մտերիմ՝ «Մեդլայն կլինիկ» ԲԿ տնօրեն Բաբկեն Շահումյանը հեռանկարային ծրագրեր ունի այս հաստատության հետ կապված։ Բայց նախարարը խոստացել է, որ առաջիկայում էլի կփորձի մասնավորեցնել կենտրոնը, իսկ եթե չստացվի, կփոխի պրոֆիլը և տնօրենին, կկրճատի բյուջեն»։ Առավել մանրամասն՝ թերթի այսօրվա համարում։


ԱԻՆ «911» ծառայություն այսօր՝ հուլիսի 14-ին, ժամը 13։09-ին ահազանգ է ստացվել, որ Մ-2 ավտոճանապարհի Գորիս-Կապան ավտոճանապարհին բեռնատար ավտոմեքենայի կցորդն առանձնացել է, ինչի հետևանքով ավտոճանապարհը դարձել է միակողմանի երթևեկելի. անհրաժեշտ է փրկարարների օգնությունը։ Դեպքի վայր է մեկնել ԱԻՆ ՓԾ հրշեջ-փրկարարական ջոկատի օպերատիվ խումբը։ Պարզվել է, որ Մ-2 ավտոճանապարհի Գորիս-Կապան հատվածի 10-րդ կմ-ին «DAF» մակնիշի բեռնատարի (վարորդ՝ Ա.Ա.) կցորդն առանձնացել է, ինչի հետևանքով ավտոճանապարհը դարձել է միակողմանի երթևեկելի։ Ինժեներական տեխնիկայի և փրկարարների օգնությամբ կցորդն ամրացվել է բեռնատարին։


ԱՄՆ-ը չինական ապրանքների վրայից որոշ տուրքեր կարող է հանել՝ ուժի մեջ թողնելով մնացածները, որպեսզի ապահովվի ԱՄՆ-ի և Չինաստանի միջև առևտրային համաձայնագրի պահպանումը։ Այս մասին հայտարարել է Սպիտակ տան տնտեսական խորհրդական Լարի Քուդլոուն՝ հայտնում է Reuters-ը։ «Մենք պետք է նայենք, թե ինչպիսին է ծառայության ցուցակը, և մենք չենք պատրաստվում հրաժարվել մեր լծակից։ Սակայն, դա պարտադիր չի նշանակում, որ բոլոր տարիֆները կպահպանվեն»,- ասել է Քուդլոուն։ ԱՄՆ առևտրային ներկայացուցիչ Ռոբերտ Լայթհայզերը և ֆինանսների նախարար Սթիվեն Մնուչինը հինգշաբթի օրը ժամանել են Պեկին՝ չինացի պաշտոնյաների հետ բանակցությունների նոր փուլի համար։


ՀՀ քննչական կոմիտեի Արարատի մարզային քննչական վարչության Մասիսի քննչական բաժնում ստացվել և վարույթ է ընդունվել էր «Կենտրոն» հեռուստաընկերության լրագրողի մասնագիտական օրինական գործունեությանը խոչընդոտելու դեպքի առթիվ հարուցված քրեական գործը։ ՀՀ Քննչական կոմիտեից NEWS.am-ին հայտնում են, որ 2019թ. դեկտեմբերի 24-ին՝ ժամը 13։00-ի սահմաններում, Արարատի մարզի Հովտաշատ համայնքում գտնվող ձկնաբուծարանի տարածքում խոչընդոտվել է «Կենտրոն» հեռուստաընկերության լրագրողի մասնագիտական օրինական գործունեությունը։ Դեպքի առթիվ ՀՀ ոստիկանությունում հարուցվել է քրեական գործ՝ ՀՀ քրեական օրենսգրքի 164-րդ հոդվածի 1-ին մասով, որը նախաքննություն կատարելու համար ուղարկվել է ՀՀ քննչական կոմիտեի Արարատի մարզային քննչական վարչության Մասիսի քննչական բաժին և ընդունվել վարույթ։ Ձեռնարկված քննչական և այլ դատավարական գործողությունների արդյունքում պարզվել են միջադեպի մի շարք հանգամանքներ, փաստական տվյալներ են ձեռք բերվել լրագրողի մասնագիտական գործունեությանը առերևույթ խոչընդոտած անձի ինքնության վերաբերյալ, ով Արարատի մարզի բնակիչ է՝ ծնված 1966 թվականին։ Վերջինս ներգրավվել է որպես կասկածյալ և հարցաքննվել դեպքի շուրջ։ Նրա նկատմամբ որպես խափանման միջոց է ընտրվել ստորագրություն՝ չհեռանալու մասին։ Նախաքննությունը շարունակվում է։ Միջոցներ են ձեռնարկվում՝ դեպքի հանգամանքների օբյեկտիվ, լրիվ և բազմակողմանի քննությունն ապահովելու ուղղությամբ։


Մարդ կա, որ գտնվում է բարձր մակարդակի վրա, և Նազենի Ղարիբյանի նմանները իրավունք չունեն մոտիկանան։ Այս մասին, այսօր՝ մարտի 30-ին, Ալեքսանդր Սպենդիարյանի անվան օպերայի և բալետի թատրոնում հայտարարեց ռեժիսոր Նարինե Ստեփանյանը՝ անդրադառնալով մշակույթի նախարարի պարտականությունները կատարող Նազենի Ղարիբյանի որոշմանը, որով Կոնստանտին Օրբելյանն ազատվել է Օպերայի և բալետի թատրոնի տնօրենի պաշտոնից։ Ըստ նրա, ինչ-որ կատարվում է Օպերայում խայտառակություն է հանրապետության համար և Կոստանտին Օրբելյանին տնօրենի պաշտոնից ազատման լուրը արձագանք է գտել աշխարհում. մարդիկ հուզված են, շոկի մեջ։ Նարինե Ստեփանյանը վստահեցրեց, որ օպերային թատրոնը մաեստրո Կոնստանտին Օրբելյանի ղեկավարման ժամանակաշրջանում ծաղկում է ապրել, թեև Նազենի Ղարիբյանը որևէ պրեմիերայի ներկա չի եղել, պատճառաբանելով, որ երկրում չէ, զբաղված է, ինչին Նարինե Ստեփանյանը հակված չէր հավատալու։ «Ով էլ որ գա, Կոնստանտին Օրբելյանի թափը չի ունենա»,- ասաց Ստեփանյանը, հավելելով, որ երկու պաշտոնի (գեղարվեստական ղեկավար և տնօրեն - խմբ) համատեղությունը գալիս է խորհրդային շրջանից. «Օրենքը պետք է փոխել, ոչ թե Կոնստանտին Օրբելյանին ազատել աշխատանքից մեկ տարի հետո օրենքը փոխել»։ Նշենք, որ այսօր, մարտի 30-ին, Ալեքսանդր Սպենդիարյանի անվան օպերայի և բալետի թատրոնում անձնակազմը մամուլի ասուլիս է կազմակերպել, թեման արդեն նախկին տնօրեն Կոնստանտին Օրբելյանի պաշտոնանկության դեմ բողոքն է։ Անձնակազմը դեմ է մշակույթի նախարարի պարտականությունները կատարող Նազենի Ղարիբյանի հրամանին, ըստ որի, Կ. Օրբելյանը ազատվում է Օպերայի և բալետի ազգային ակադեմիական թատրոնի տնօրենի պաշտոնից։


Չինաստանի Գույյան քաղաքում մահացել է 24-ամյա մի աղջիկ, որը անընդհատ անբավարար սնուցման պատճառով կորցրել է 22 կիլոգրամ։ Այդ մասին հայտնում է South China Morning Post-ը։ Վու Հուայանը ծնվել է 1995 թ. գյուղական աղքատ ընտանիքում։ Երբ աղջիկը չորս տարեկան է եղել, մայրը մահացել է։ Վաստակի մեծ մասը հայրը ստիպված է եղել ծախսել հոգեբուժական հիվանդությամբ տառապող կրտսեր եղբոր բուժման վրա։ 2013-ին, երբ Վու Հուայանը 18 տարեկան էր, նրա հայրը նույնպես մահացել է։ Դրանից հետո նա և իր եղբայրն ապրել են ամսական 300 յուան պետական նպաստով և կրթաթոշակով, որը աղջիկը ստացել է պրոֆտեխուսումնարանում։ Գրեթե ամբողջ գումարը ծախսվել է կրտսեր եղբոր բուժման վրա, և աղջիկը թերսնվել է։ Հինգ տարի շարունակ Հուայանը կերել է բացառապես խաշած բրինձ և կծու չիլի պղպեղ։ Թերսնման պատճառով նրա առողջությունը վատթարացել է։ 2019 թվականի հոկտեմբերին աղջիկը կշռել է ընդամենը 22 կիլոգրամ և դժվարությամբ է քայլել և շնչել։ Հիվանդանոցում անցկացված հետազոտությունները ցույց են տվել, որ երկարատև անբավարար սնունդը առաջացրել է սրտի և երիկամների լուրջ խնդիրներ։ Այն բանից հետո, երբ նրա պատմությունը տարածվել է լրատվամիջոցներով, չինուհին գրեթե միլիոն յուան գումարի չափով նվիրատվություն է ստացել։ Նոյեմբերին Վու Հուայանի ինքնազգացողությունը վատացել է, և նրան տեղափոխել են հիվանդանոց։ Բժիշկները նրա կյանքի համար պայքարել են մոտ երկու ամիս, բայց չեն կարողացել փրկել աղջկան։ Հունվարի 13-ին աղջիկը մահացել է։


Միացյալ Թագավորության վարչապետ Բորիս Ջոնսոնը կարծում է, որ եկել է ահաբեկչության հետ կապված հանցագործությունների համար դատապարտվածների վաղաժամ ազատման պրոցեդուրայի վերանայման ժամանակը։ Այս մասին նա հայտարարել է՝ մեկնաբանելով Լոնդոնի հարավում վերջերս տեղի ունեցած ահաբեկչական գործողությունը։ «Մենք աշխատում ենք օրենքի վրա, որպեսզի դադարեցնենք ավտոմատ վաղաժամ ազատ արձակման համակարգի գործողությունը»,- Ջոնսոնի խոսքերն է մեջբերում Reuters-ը։ Ներկայում Մեծ Բրիտանիայում ահաբեկչական սպառնալիքի մակարդակը գնահատվում է որպես «լուրջ»։ Դա նշանակում է, որ ահաբեկչությունների վտանգը երկրում պահպանվում է, հայտնում է ՏԱՍՍ-ը։ Լոնդոնյան Սթրեթեմ շրջանում կիրակի օրը ահաբեկչության համար ոչ լրիվ պատիժ կրած տղամարդը կրծքին պայթուցիկ կեղծ սարքով հարձակվել էր անցորդների վրա՝ դանակով վիրավորելով մի քանի մարդու։ Զինված ոստիկանները, որոնք մասնակցում էին հակաահաբեկչության հետախուզական գործողությանը և հետևում էին կասկածյալին, տեղում գնդակահարել են նրան։


Մարտի 14-ին ՀՀ ԱԳ նախարար Զոհրաբ Մնացականյանն ընդունել է ԵԽԽՎ Մոնիտորինգային հանձնաժողովի Հայաստանի համազեկուցողներ Յուլիա Լյովոչկինային և Անդրեյ Շիրցելին։ Ողջունելով հյուրերին՝ նախարար Մնացականյանը նշել է, որ Հայաստանը մեծապես կարևորում է Հայաստանի և Եվրոպայի Խորհրդի միջև հաստատված արդյունավետ համագործակցությունը՝ որպես համախմբված ջանքերի և առկա փորձի ու գիտելիքների փոխանակման միջոցով Հայաստանի զարգացման օրակարգը խթանելու լրացուցիչ հարթակ։ Կազմակերպության առջև ծառացած մարտահրավերների առնչությամբ նախարար Մնացականյանը վերահաստատել է Հայաստանի լիակատար աջակցությունը դրանց դիմագրավման ուղղությամբ գործադրվող ջանքերին։ Զրուցակիցների խնդրանքով անդրադառնալով Հայաստանում տեղի ունեցած վերջին ներքաղաքական զարգացումներին՝ Հայաստանի արտաքին քաղաքական գերատեսչության ղեկավարն ընդգծել է, որ կառավարությունը հստակ գործողություններով ապացուցել է քաղաքական կամքը՝ կյանքի կոչելու ապրիլի-մայիս ամիսներին ժողովրդի կողմից ընձեռված, ապա դեկտեմբերին կայացած արտահերթ խորհրդարանական ընտրությունների արդյունքում վերահաստատված լայն մանդատի հիման վրա նախաձեռնված բարեփոխումները։ Որպես կառավարության գերակայություն՝ նախարար Մնացականյանն առանձնացրել է տնտեսական հեղափոխության համար նպաստավոր պայմանների ապահովումը։ ԱԳ նախարար Մնացականյանը ներկայացրել է Հայաստանի արտաքին քաղաքական առաջնահերթությունները, Լեռնային Ղարաբաղի հիմնախնդրի խաղաղ հանգուցալուծման գործընթացի շուրջ հայկական կողմի մոտեցումներն և սկզբունքային դիրքորոշումը։ Այս համատեքստում կողմերն ընդգծել են խաղաղությանը նպաստող միջավայրի ձևավորման և ռիսկերի նվազեցման մեխանիզմների ներդրման կարևորությունը։


Չինաստանը նախազգուշացրել է, որ իրանական նավթի գնորդների համար պատժամիջոցներ սահմանելու ԱՄՆ-ի որոշումը «կուժեղացնի լարվածությունը» Մերձավոր Արևելքում և միջազգային էներգետիկ շուկայում՝ հայտնում է AFP-ը։ Ճապոնիայի կառավարության քարտուղար Յոշիխիդե Սուգան լրագրողներին հայտարարել է, որ Տոկիոն հուսով է «ճապոնական ընկերությունների հետ քննարկել անհրաժեշտ գործողությունները, որպեսզի խուսափի երկրի էներգամատակարարման վրա բացասական ազդեցությունից»։ Հնդկաստանի նավթի նախարար Ջարմենդրա Պրադհան Twitter-ում գրել է, որ Նյու Դելին «լրացուցիչ մատակարարումներ կստանա այլ խոշոր նավթարդյունաբերող երկրներից»՝ հավելելով, որ նավթավերամշակման գործարանները «ամբողջովին պատրաստ են բավարարել բենզինի, դիզելային վառելիքի և այլ նավթամթերքների ազգային պահանջարկը»։ Հարավկորեացի փորձագետները հայտարարել են, որ պատժամիջոցներից ազատելու արգելքի որոշումն ԱՄՆ-ից վաղուց էր սպասվում, և ընկերությունները պատրաստել էին պահուստային ծրագրեր, որոնք ներառում են ներկրման դիվերսիֆիկացման տարբերակներ, ներառյալ Քաթարը և Ավստրալիան։ Ինչպես տեղեկացվել էր նախկինում, ԱՄՆ վարչակազմը պաշտոնապես հայտարարել է, որ չի երկարաձգի իրանական նավթի ներկրումը պատժամիջոցներից ազատելու ժամկետը։ Նշենք, որ պատժամիջոցներից ազատման ժամկետը, որը ստացել էին Չինաստանը, Հունաստանը, Հնդկաստանը, Իտալիան, Ճապոնիան, Հարավային Կորեան, Թայվանը և Թուրքիան, լրանում է մայիսի 2-ին։


Hraparak.am-ը գրում է․ Ինչպես փոխանցում է DHA-ն, Turkish Airlines ավիաընկերությունը դադարեցնում է Իրան և Իրաք չվերթները՝ կապված Թեհրանում ուկրաինական ինքնաթիռի վթարի հետ։ Չվերթների վերականգնման հարցը կվերանայվի միայն 24 ժամ անց։ Հիշեցնենք, որ Ֆիննական Finnair-ը ևս դադարեցրել է Իրաքի և Իրանի վրայով թռիչքները։


Անցած տարի ապրիլին ԱՄՆ նախագահ Դոնալդ Թրամփի և Ֆրանսիայի նախագահ Էմանուել Մակրոնի տնկած կաղնին չորացել է, հաղորդում է ՌԻԱ Նովոստի-ն՝ Monde թերթի վրա հղումով։ 2018թ. ապրիլին Մակրոնը պետական այցով ԱՄՆ էր մեկնել։ Նա երկու երկրների հարաբերությունների 250-ամյակի առթիվ որպես բարեկամության նշան կաղնի էր տնկել Սպիտակ տան այգում։ Կաղնին բերվել էր Ֆրանսիայի հյուսիսից՝ այն վայրից, որտեղ Երկրորդ համաշխարհային պատերազմի ժամանակ սկսել էին ամերիկյան զորքերի վայրէջքը։ Ֆրանսիայի նախագահի խոսքով՝ կաղնին երկու երկրների երակարատև հարաբերությունների խորհրդանիշ պետք է դառնար։ «Սպիտակ տան ղեկավարի և Էմանուել Մակրոնի տնկած փոքր կաղնին Սպիտակ տան այգում չորացել է»,- գրում է թերթը։ Թերթի հաղորդմամբ՝ ծառը չի դիմակայել կարանտին բուսասանիտարական վերահսկողությանը, որը սահմանել էր ԱՄՆ-ը տնկելուց հետո։ Դա արվել էր հիվանդությունների տարածումը կանխելու համար։ Թերթը նշում է, որ ԱՄՆ մաքսային և սահմանային ծառայությունը, որը կախված է գյուղատնտեսության նախարարությունից, կարանտին է սահմանում բույսերի, սերմերի և նույնիսկ հողի ներմուծման համար՝ հիվանդությունների տարածման կամ միջատների ինվազիվ տեսակների ներմուծումից խուսափելու համար։


Օգոստոսի 9-ին արդարադատության նախարարության կողմից իրավական ակտերի նախագծերի հրապարակման միասնական կայքում հրապարակվեց «Հայաստանի Հանրապետության դատական օրենսգիրք» սահմանադրական օրենքում փոփոխություններ և լրացումներ կատարելու մասին», «Սահմանադրական դատարանի մասին» Հայաստանի Հանրապետության սահմանադրական օրենքում փոփոխություններ և լրացումներ կատարելու մասին» օրենքների և հարակից օրենքների նախագծերի փաթեթը։ Ինչպես գրում է Pastinfo.am-ը, փաթեթը նախարարության կողմից ներկայացվում է որպես դատավորների բարեվարքության գնահատման հավասարակշռված կառուցակարգի ներդրմանն ուղղված նախաձեռնություն, որը «միաժամանակ հնարավորություն կընձեռի չխաթարել դատական համակարգի անկախությունը և կայունությունը»։ Փաթեթն աչքի է ընկնում մի քանի ուշագրավ կարգավորումներով։ Մասնավորապես, արդարադատության նախարարության կողմից առաջարկվում է, որ․ 1.   2019 թվականի օգոստոսի 1-ից մինչև հոկտեմբերի 31-ը հրաժարական ներկայացրած Սահմանադրական դատարանի դատավորի նկատմամբ անկախ տարիքից պահպանվում են իր հրաժարականի պահին ունեցած աշխատավարձը, դրա նկատմամբ սահմանված հավելավճարները և սոցիալական երաշխիքները, մինչև իր պաշտոնավարման տարիքը լրանալը, բացառությամբ նրա կողմից հանրային ծառայության անցնելու դեպքի։ Սահմանադրական դատարանի դատավորն իր պաշտոնավարման տարիքը լրանալուց հետո ստանում է օրենքով դատավորի համար նախատեսված կենսաթոշակ։ 2.  Սահմանադրական դատարանի դատավորի նկատմամբ ոչ իր լիազորությունների իրականացման կապակցությամբ քրեական հետապնդում հարուցելու կամ նրան ազատությունից զրկելու դեպքում դատավորի լիազորությունները կասեցվում են մինչև քրեական գործով վարույթի ավարտը։ Դատավորի լիազորությունների կասեցման ընթացքում դատավորը շարունակում է ստանալ իր վարձատրությունը։ Նախարարության նախաձեռնության իրական նպատակը, առաջարկվող լուծումների իմաստալից լինելը և դատական իշխանության համակարգի անկախության տեսանկյունից դրա հետևանքները դարձել են հանրային քննարկման առարկա։ Ի պատասխան առավել զավեշտալի դրույթներին ուղղված քննադատությանը, արդարադատության նախարարությունը երեկ՝ օգոստոսի 12-ին հարկ է համարել «որոշ դրույթների վերաբերյալ տրամադրել տեղեկատվություն»՝ իր պաշտոնական կայքում հրապարակված «Վաղ կենսաթոշակի անցնելու առաջարկվող կարգավորումը չի խաթարում դատական իշխանության անկախությունը» վերտառությամբ նյութում։ Այդուհանդերձ, փոխանակ հարթելու արդեն իսկ բարձրացված բազմաթիվ մտահոգությունները, նախարարությունը իրենց գցել է մեկ այլ զավեշտալի իրավիճակի մեջ, երբ նախարարության կողմից բերվող հիմնավորումները և փաստարկները հերքվում են հենց նախարարության կողմից բերված այլ երկրների օրինակների և հղումների միջոցով (հղումներն, ի դեպ, հետագայում հեռացվել են կայքից՝ հավանաբար կատարված արկածախնդրությունը կոծկելու նպատակով)։ Այսպես, անդրադարձ է կատարվում կետ առ կետ։ 1. Վաղ կենսաթոշակի անցնելու առաջարկվող կարգավորումը 1)   Նախարարությունը փաստում է, որ նախագիծը ոչ այլ ինչ է, քան «դատավորների վաղ կենսաթոշակի անցնելու» պրակտիկայի ներդրում, որը կիրառվել է աշխարհի մի շարք երկրներում։ Մինչդեռ նախագծում բացարձակապես կենսաթոշակի մասին չէ խոսքը, այլ՝ «հրաժարականի պահին ունեցած աշխատավարձը» պահպանելու։ Ավելին, ի՞նչ վաղ կենսաթոշակի մասին կարող է խոսքը գնալ, երբ հենց Սահմանադրությունն է սահմանում կենսաթոշակային տարիքը՝ 70 տարեկանը (Սահմանադրության 166-րդ հոդվածի 8-րդ մաս)։ Ապա, հարց է առաջանում, թե ընդհանրապես ի՞նչ հիմքով է արդարադատության նախարարությունը 45-ամյա Արման Դիլանյանին, 44-ամյա Վահե Գրիգորյանին (որն, ի դեպ, հարկ չի համարել իր կենսագրությունը հրապարակել ՍԴ պաշտոնական կայքում), 47-ամյա Արևիկ Պետրոսյանին, 53-ամյա Արայիկ Թունյանին (սրանք առավել ակնբախ օրինակներ են) շնորհում ժամանակից շուտ իրենց հանգիստը վայելելու իրավունք, երբ Սահմանադրությունն ամրագրում է բոլորի հավասարությունը օրենքի առաջ (28-րդ հոդված)։ 2)  Սակայն առավել զավեշտալին սկսվում է նախարարության հիմնավորումներում, որոնք կարծես նախարարության ինչ-որ աշխատակցի «չար կատակ» լինեն։ Վկայակոչելով Հունգարիայի օրինակը, որտեղ «2011 թվականին ընդունված օրենքի համաձայն դատավորների և դատախազների կենսաթոշակի անցնելու տարիքը 70-ից փոխվեց 62-ի», նախարարությունը հղում է կատարում Եվրոպայի Խորհրդի կողմից հրապարակված մի փաստաթղթի, որը վերնագրված է "Challenges for judicial independence and impartiality in the member states of the Council of Europe" , այսինքն՝ «Դատական իշխանության անկախության և անկողմնակալության մարտահրավերները ԵԽ անդամ երկրներում»։ Ավելին՝ հղումը 56-րդ էջին է, որը գտնում է "IV. Infringement of the security of tenure of judges and prosecutors, their status and their independence in their working environment" մասի ներքո (Դատավորների և դատախազների իրենց պաշտոնում պաշտոնավարման, նրանց կարգավիճակի և աշխատավայրում անկախության երաշխիքների նկատմամբ ոտնձգությունը)։ Եվ իրավամբ, այդ բաժնում և, ընդհանրապես, վկայակոչվող փաստաթղթում ներկայացվում են ոչ թե հաջողված, այլ՝ դատական իշխանության անկախության նկատմամբ միջամտության քննադատելի պրակտիկան։ Եվ այսպես, հենց Հունգարիայի մասով նախարարության կողմից վկայակոչվող փաստաթղթում նշվում է, թե ինչպես են 2011 թ․-ի այդ կարգավորումները սուր քննադատության արժանացել Վենետիկի հանձնաժողովի, Եվրոպական Հանձնաժողովի, Եվրոպական դատարանի կողմից, ինչպես են ի վերջո հակասահմանադրական ճանաչվել Հունգարիայի Սահմանադրական դատարանի կողմից, իսկ ՄԻԵԴ երկու դատական ակտերով Հունգարիայի Գերագույն դատարանի նախագահի իրավունքները ճանաչվել են խախտված (կետ 165-166), իսկ իրականացված օրենսդրական փոփոխությունները՝ նրա քաղաքական հայացքներով պայմանավորված (կետ 168)։ Փոխարենը, նախարարությունը «բաց է թողել» փաստաթղթի 54-րդ կետը, որտեղ տրվում է դատավորի՝ իր պաշտոնում անփոփոխելիության միջազգայնորեն ընդունելի չափորոշիչը, այն, որ դատավորների՝ իրենց պաշտոնում անփոփոխելիությունը և պաշտոնավարումը մինչև օրենքով սահմանված կենսաթոշակային տարիքը, տրամաբանորեն կապված է նրա անկախության հետ ։ 3)  Լեհաստանի պարագայում ևս ԵԽ վկայակոչվող զեկույցը քննադատում է լեհական իշխանությունների գործողությունները ուղղված Սահմանադրական տրիբունալի դեմ (կետ 176-178)։ Շարունակելով Լեհաստանի օրինակը՝ որպես «լավագույն փորձի» վկայակոչում, նախարարությունը հղում է անում մեկ այլ աղբյուրի,որը տրամագծորեն հակառակ է նախարարության թեզին։ Հրապարակումը վերնագրված է "EU court says Poland broke law by making judges retire early" («ԵՄ դատարանը ասում է, որ Լեհաստանը խախտել է օրենքը՝ ստիպելով դատավորներին վաղ թոշակի գնալ»)։ Հոդվածում նկարագրված է, թե ինչպես է ԵՄ դատարանը վճռել, որ Լեհաստանը հակասական փոփոխություններ կատարելով խախտել դատարանների անկախությունը՝ իջեցնելով Գերագույն դատարանի դատավորների կենսաթոշակի անցնելու տարիքը, դատավորների անփոփոխելիության սկզբունքը, որը նրանց անկախության առանցքային բաղկացուցիչն է։ Ի դեպ, հենց նախարարության վկայակոչած նյութում կա նաև մեկ այլ կարևոր եզրահանգում. 2017 թ․-ին կառավարող կուսակցության առաջարկած օրենքը, չնայած այն պնդումներին, որ նպատակ ունի ազատվել հին կադրերից, ներդնել ժամանակակից պահանջներին բավարարող և կոռուպցիայի զերծ համակարգ, իրականում պայմանավորված եղել քաղաքական այլ կողմնորոշում ունեցող դատավորներից ազատվելու և կառավարության նկատմամբ նվազ քննադատական դատավորներով համալրելու իրական նկրտումով։ Ավելին, նախարարությունը «մոռացել է» նկատել, որ Լեհաստանը նույնպես, ինչպես և Հունգարիան, 2018 թ․ նոյեմբերին ստիպված է եղել նահանջել իր այդ «բարեփոխումներից» և փոխել օրենքը[1]։ 4)  Ապա, նախարարությունը բերում է [2] Բելգիայի օրինակը (4-րդ հղում)[3], որպես երկիր, որտեղ «դատավորը կարող է իր դիմումի համաձայն մինչև իր պաշտոնավարման տարիքը լրանալը կենսաթոշակի անցնել՝ պահպանելով իր պատվավոր կոչումը կրելու իրավունքը և ծառայելով որպես փոխարինող հաշտարար-դատավոր (magistrate) մինչև 73 տարեկանը լրանալը»։ Այստեղ էլ նախարարությունը բավարար խորաթափանց չի եղել ուսումնասիրելու և հասկանալու համար, որ Բելգիայի կարգավորումները բխում են նվազագույն կենսաթոշակային տարիքի համահարթեցման ընդհանուր պետական քաղաքականությունից (կենսաթոշակային տարիքը 2018 թ. 60-ից բարձրացվել է 63-ի[4]), իսկ դատավորի ցանկությամբ՝ վաղ կենսաթոշակի անցնելու պարագայում՝ նրա կենսաթոշակը համապատասխանաբար վերահաշվարկվում և կրճատվում է։ 5)  Իր սխալ թեզերը հիմնավորելու համար նախարարությունը վկայակոչում է ՄԻԵԴ նախադեպեր, որոնցում ամենևին էլ առկա չեն այն պնդումները, որոնք արվում են։ Հակառակը, վկայակոչվող նախադեպերը վերաբերում են նույն Հունգարիայի Գերագույն դատարանի նախագահի պաշտոնավարման վաղաժամկետի դադարեցմանը[5], որոնցով ՄԻԵԴ-ը արձանագրել է, որ ԳԴ Նախագահի մանդատի վաղաժամկետ դադարեցումը տեղի է ունեցել իր մասնագիտական գործունեության ընթացքում հրապարակայնորեն արտահայտված կարծիքի համար և խախտել է ՄԻԵԿ 10 (1) հոդվածը[6]։ 6)  Ինչ վերաբերում է Եվրոպայի Խորհրդի նախարարների կոմիտեի CM/Rec(2010)12 հանձնարարականի բացատրական զեկույցից մեջբերմանը, ապա այն նույնպես առավել, քան թյուրընկալված է։ Այսպես, Եվրոպայի Խորհրդի նախարարների կոմիտեի CM/Rec(2010)12 հանձնարարականի 49-րդ կետը նախ ընդգծում է, որ «իր պաշտոնում պաշտոնավարելու երաշխիքները և անփոփոխելիությունը դատավորների անկախության կարևորագույն տարրերն են»։ Ապա, 50-րդ կետում սահմանվում է, որ «Դատավորների պաշտոնավարման ժամկետները պետք է սահմանվեն օրենքով (ՀՀ պարագայում այդ երաշխիքը ամրագրվել է Սահմանադրությամբ՝ 166-րդ հոդվածի 8-րդ մաս)։ Մշտական նշանակումը պետք է դադարեցվի միայն օրենքով սահմանված կարգապահական կամ քրեական դրույթների լուրջ խախտումների դեպքում, կամ, երբ դատավորն այլևս չի կարող կատարել դատական գործառույթներ։ Վաղաժամկետ կենսաթոշակի անցումը հնարավոր է իրականացնել միայն դատավորի խնդրանքով կամ բժշկական հիմունքներով»։ Վերջինս միայն դատավորին տրվող հնարավորություն է՝ կենսաթոշակի գնալու և որպես դատավոր աշխատած տարիների համար համապատասխան սոցիալական երաշխիքներից օգտվելու համար։ Սակայն, Հանձնարարականի համապատասխան դրույթը չպետք է մեկնաբանվի նախորդող դրույթների անտեսմամբ՝ որպես սողանցք գործադիրի ձեռքերում՝ դատավորից հրաժարական կորզելու դիմաց նրան հարկատուների հաշվին անաշխատ եկամուտներ վերապահելու համար։ 7)  Նախարարության կողմից ներկայացվող և գործադիրի կողմից հաճախ շահարկվող մեկ այլ սին թեզ է սահմանադրական փոփոխությունների հաճախակիությունը, որով փորձ է կատարվում արդարացնել հարկատուի վրա դրվող այս բեռը։ Նշվում է, թե «դատարանի նման կազմավորման մոդելը ներկայիս պայմաններում կարող է երբեք կյանքի չկոչվել՝ հաշվի առնելով այն հանգամանքը, որ Հայաստանի Հանրապետությունում պարբերաբար տեղի են ունենում սահմանադրական փոփոխություններ (վերջին երկու փոփոխությունները տեղի են ունեցել տասը տարի պարբերականությամբ), կամ դրա կենսագործումը կարող է տևական ժամկետով հետաձգվել։ Ուստի նախագծով առաջարկվող վաղ կենսաթոշակի համակարգը նպատակ ունի ապահովելու 2015 թ. փոփոխություններով Սահմանադրությամբ ամրագրված Սահմանադրական դատարանի կազմավորման կարգի կենսագործումը»։ Նախարարությանը հարկ է հիշեցնել, որ սահմանադրական նորմերը արդեն իսկ կյանքի են կոչվել և համապատասխան սահմանադրական փոփոխությունների ուժի մեջ մտնելուց հետո արդեն իսկ կան նոր կարգավորումներին համապատասխան նշանակված ՍԴ երկու դատավոր (9-ից)։ Բնականոն հունի պարագայում հաջորդ թափուր տեղը կառաջանա 2021-ին, մյուսը 2026-ին։ Մինչդեռ, նախարարության նախագիծը, քաղաքական նկատառումներով պայմանավորված, ՍԴ-ն կազմաքանդելու հերթական փորձն է, միայն թե այս անգամ, նախարարությունը ընտրել է ոչ թե Սահմանադրության 7-րդ գլխի (Դատարանները և Բարձրագույն դատական խորհուրդը) և 16-րդ գլխի (Եզրափակիչ և անցումային դրույթներ) միջև արհեստական ջրբաժան դնելու և սահմանադրի միասնական կամքը աղճատելու ձախողված ճանապարհը, այլ՝ «քաղաքակիրթ ճանապարհով» ժամանակից շուտ ՍԴ դատավորներին հրաժարական պարտադրելու։ Մինչդեռ սահմանադրի կամքը՝ ՍԴ դատավորների լիազորությունների ժամկետի առումով հստակ է, ներդաշնակ և հետևողական։ 2. Սահմանադրական դատարանի դատավորի լիազորությունների կասեցումը Սահմանադրությունը դատավորին վերապահում է արդարադատություն իրականացնելու գործառույթ և այդ գործառույթը չիրականացնելու հիմքը դատավորի լիազորությունների դադարեցումը կամ դադարումն է՝ Սահմանադրության 164-րդ հոդվածի 8-րդ և 9-րդ մասերով նախատեսված հիմքերով։ Չնայած սահմանադրական այս պահանջներին, արդարադատության նախարարությունը, առաջարկում է նախատեսել սահմանադրական դատարանի դատավորի լիազորությունների ավտոմատ կասեցում այն դեպքերում, երբ քրեական հետապնդում է հարուցվում դատավորի նկատմամբ նրա լիազորություններից չբխող գործողությունների համար։ Սահմանադրության 164-րդ հոդվածի 3-րդ մասը դատավորի իմունիտետը սահամանափակում է միայն դատավորի պարտականությունների կատարումից բխող գործողություններով (ֆունկցիոնալ իմունիտետ)։ Անգամ ֆունկցիոնալ իմունիտետի պարագայում, դատավորի լիազորությունների կասեցման օրենսդրական կարգավորումների սահմանադրականությունը մնում է վիճելի, քանի Սահմանադրությունը նման հիմք չի նախատեսում։ Սակայն, ֆունկցիոնալ իմունիտետի պարագայում Սահմանադրությունը դատավորի նկատմամբ քրեական հետապնդում հարուցելու համար նախատեսում է կարևոր երաշխիք՝ Բարձրագույն դատական խորհրդի համաձայնություն՝ դատավորների պարագայում և Սահմանադրական դատարանի համաձայնություն՝ ՍԴ դատավորների պարագայում, որոնք պետք է գնահատեն քրեական հետապնդման հարուցման հիմնավորվածությունը։ Եթե ֆունկցիոնալ իմունիտետի պարագայում առնվազն կա գնահատող մարմին, ինչը մեղմում է լիազորությունների կամայական կասեցման վտանգները, ապա մյուս դեպքերում, ցանկացած քրեական գործի հարուցում ավտոմատ կասեցնում է դատավորի լիազորությունների իրականացումը՝ բացելով դատավորի վրա ազդեցության լայն դռներ։ Արդյո՞ք, դատական համակարգի անկախության մասին մտահոգ նախարարությունը պետք է ամրապնդեր դատավորի անկախության երաշխիքները, թե՞ էլ ավելի թուլացներ դրանք։ Ընդամենը 9 անդամից բաղկացած ՍԴ-ի պարագայում նախարարության համար պետք է ակնհայտ լինեին դատարանը կաթվածահար անելու վտանգները։ Չէ՞ որ Սահմանադրական դատարանի պարագայում, գործ ունենք Սահմանադրության գերակայության երաշխավորի հետ, իսկ թույլ տալով կաթվածահար անել Սահմանադրական դատարանը, թույլ ենք տալիս կաթվածահար անել մեր պետության սահմանադրական կարգի հիմքերը և իրավական անվտանգությունը։


Սիրելի հաճախորդներ, Հայտնում ենք, որ համապատասխան պետական մարմինների կողմից մատնանշված խնդիրների լուծմանն ուղղված քայլերն իրականացվել են։ ԱԻՆ և ՀՀ Քաղաքաշինության Պետական Կոմիտեի աշխատակիցների շրջայցերի ընթացքում կատարված ուսումնասիրությունների արդյունքում շենքի կառուցվածքային կամ այլ տեսակի խնդիրներ չեն հայտնաբերվել։ Շենքն ապահով է և ամուր, բայց դատարկ՝ առանց իր սիրելի հաճախորդների։ Նախորդ 10 օրերը դժվար էին մեզ համար, սակայն այդ ժամանակահատվածում մենք ստացանք շատ նամակներ ու մեկնաբանություններ, որոնք ոգևորեցին, հուզեցին, լցրեցին կարոտով, և մենք էլ ավելի մեծ եռանդով ու անհամբերությամբ սկսեցինք սպասել բացմանը, որպեսզի նորից հանդիպենք ձեզ, և մոլի՝ արևի լույսով լցված, բայց դատարկ պատերը նորից շունչ առնեն և ողողվեն ծիծաղով, հապճեպ քայլերի ձայներով, ժպիտներով ու սիրով։ Այսօրվա գրառումը կրում է միայն դրական ուղերձ։ Վաղը՝ հունվարի 19-ին, առավոտյան ժամը 10։00-ից Դալմա Գարդեն մոլն իր դռները կրկին կբացի իր սիրելի այցելուների առջև և անհամբեր կսպասի ձեզ, որ նորից լցվի ջերմությամբ ու պարգևի սեր։ Թող այսուհետ ցնցումները լինեն միայն սիրուց։ Սիրով՝ Դալմա թիմ։ Հունվարի 9-ին «Դալմա Գարդեն մոլում» ցնցումներ էին արձանագրվել, որից հետո այն փակվել էր մինչև մասնագետների համապատասխան ուսումնասիրությունները։


Նոր Զելանդիայում սուզորդները Ուայթ Այլենդ կղզում հրաբխի զոհերի որոնումներ են կատարում աղտոտված ջրում․ վերջին տվյալներով՝ զոհերի թիվը հասել է 15-ի, հայտնում է Reuters-ը։ Ջրերն աղտոտվել են քարաթափումների և լավայի ու քիմիկատների ժայթքման հետևանքով՝ որոնումների ժամանակ դայվերների համար լրացուցիչ խնդիրներ ստեղծելով։ Ոստիկանությունում հայտնել են, որ առնվազն երկու մարդու մարմին չի հաջողվել դուրս բերել ջրից։ Հրաբխի ժայթքումը տեղի է ունեցել դեկտեմբերի 9-ին, Ուայթ Այլենդ հրաբխային կղզու վրա։ Զոհերի թիվը հասել է 8-ի։ Մի քանի մարդ համարվում է անհետ կորած։ Հայտնում են, որ տուժածներից շատերը ծանր վնասվածքներ են ստացել, 31-ից 27-ը ստացել է մաշկի մակերևույթի 30 տոկոս այրվածք, շատերը շնչուղիների այրվածքներ են ստացել։ Ավելի ուշ հիվանդանոցներից մեկի ներկայացուցիչը հայտնել է, որ երկու տուժածների մոտ այրվածքները կազմում են մարմնի 90 տոկոսը։ Ոստիկանությունը ենթադրում է, որ ողջ մնացածներ կղզու վրա չկան։


Գերմանիայի կառավարության անդրատլանտյան համագործակցության հարցերով համակարգող Պետեր Բայերը երկուշաբթի հույս է հայտնել, որ «Հյուսիսային հոսք-2»-ի շինարարությունը կավարտվի 2020 թվականի երկրորդ կեսին, փոխանցում է ՏԱՍՍ-ը։ «Ես կարծում եմ, որ մյուս տարվա երկրորդ կեսին խողովակատարը պատրաստ կլինի»,- հայտարարել է նա Deutschlandfunk ռադիոկայանի եթերում։ Բայերը նշել է, որ չնայած առանձին եվրոպական երկրների, մասնավորապես Լեհաստանի քննադատությանը, «Եվրոպայում ընդունում են, որ յուրաքանչյուրը պատասխանատվություն է կրում էներգամատակարարման ապահովման համար»։ Դեկտեմբերի 20-ին ուժի մեջ են մտել «Հյուսիսային հոսք-2» և «Թուրքական հոսք» գազատարների դեմ ԱՄՆ սահմանած պատժամիջոցները։ Այս ֆոնին դեկտեմբերի 21-ին Շվեյցարիայում բազավորված Allseas ընկերությունը, որը զբաղվում է «Հյուսիսային հոսք-2» խողովակաշարի համար խողովակների տեղադրմամբ, իրազեկել էր աշխատանքների դադարեցման մասին։


Ստամբուլյան կոնվենցիայի վավերացման դեմ բողոքի ակցիային քիչ առաջ միացան Նարեկ Մալյանի գլխավորած ՎԵՏՕ նախաձեռնությունը և ակտիվիստ Նարեկ Սամսոնյանը։ Նարեկ Մալյանը նշեց, որ Ստամբուլյան կոնվենցիայի քարոզը հիմնված է ստի ու կեղծիքի վրա։ Նա հիշատակեց, որ ամիսներ առաջ մի լրագրող սկսեց կանանց ու աղջիկների նկատմամբ բռնությունների վերաբերյալ նամակներ հրապարակել, սակայն հետագայում ոստիկանությունը ևս փաստեց, որ դրանցում որևէ փաստահան հիմք չկա։ «Կոնվենցիայի քարոզով զբաղվում են Սորոսի գրասենյակի շահառուները։ Իրականում Ստամբուլյան կոնվենցիայի քարոզի նախնական փուլը ոչ միայն սուտ ու կեղծիքի այլ նաև լկտի ծաղր բռնության իրական զոհերի նկատմամբ»,- ասաց Մալյանը՝ հավելելով, որ այն երկրներում, որտեղ վավերացվել է այդ կոնվենցիան, կանանց նկատմամբ բռնությունների առումով դրական դինամիկա չի գրանցվել։ «Այսինքն այս կոնվենցիան զուրկ է իր դեկլարատիվ նպատակների կիրառական նշանակությունից։ Այս կոնվենցիայի վավերացմամբ ՀՀ օրենսդրության մեջ առաջին անգամ ամրագրվում է զուգընկեր եզրույթը՝ փոխարինելով ամուսիններ եզրույթին։ Այսինքն տրանսվիստիտներն ընկնում են այս կոնվենցայի պաշտպանության տակ»,- ընդգծեց նա՝ հավելելով, որ կոնվենցիայով կենսաբանական սեռ հասկացությունը փոխարինվում է սոցիալական սեռ հասկացությամբ։ Նշենք, որ այսօր ԱԺ-ում տեղի է ունեցել պատգամավորների և Եվրախորհրդի բարձրաստիճան ներկայացուցիչների համատեղ քննարկումը՝ կապված Ստամբուլյան կոնվենցիայի վավերացման հետ։ Քննարկումը փակ էր։ Հանդիպմանը մասնակցել են Վենետիկի հանձնաժողովի փոխնախագահ Վերոնիկա Բելկովան և Գրեվիոյի նախագահ Մարսելին Նաուդին։ Միաժամանակ ԱԺ բակում Ստամբուլյան կոնվենցիայի վավերացման դեմ բողոքի ակցիա է ընթացել, որից հետո տեղի է ունեցել երթ Երևանի փողոցներով։


Ես դեռ տեղյակ չեմ, թե արդարադատության նախարարությունն ինչպիսի ռազմավարություն և մարտավարություն է որդեգրել սահմանադրական փոփոխությունների հարցում։ Այս մասին այսօր՝ հունվարի 20-ին, ԱԺ-ում լրագրողների հետ զրույցում նշեց ԱԺ «Իմ քայլը» խմբակցության ղեկավար Լիլիթ Մակունցը։ «Իհարկե, «Իմ քայլը» խմբակցությունը ներկայացված կլինի մասնագիտական հանձնաժողովում, աշխատանքային խմբում և խմբակցության տեսակետն այնտեղ կներկայացնի»,- ասաց Մակունցը՝ հավելելով, որ դեռևս թեկնածու չունեն, երբ կստանան ծանուցում, որ պետք է թեկնածու ներկայացնեն, իրենք կներկայացնեն։ «Ենթադրում եմ, որ ներկայացված կլինի պետաիրավական հանձնաժողովի ներկայացուցիչը»։ Դիտարկմանը, որ ՀԱԿ-ն առաջարկում է վերադառնալ կիսանախագահական կառավարման համակարգի, Մակունցն ասաց, որ բոլոր այն հարցերը, որոնք աշխատանքային խմբի անդամների մոտ կառաջանան, դրանք կդրվեն սեղանին և կքննարկվեն՝ իրենց հիմնավորումներով, փաստարկներով ու հակափաստարկներով։ «Իմ անձնական կարծիքն այնպիսին է, որ ես այս պահին նման անհրաժեշտություն չեմ տեսնում, բայց պետք է աշխատանքային խումբը քննարկի և ներկայացնի փաստարկներ, հակափաստարկներ, որոնց արդյունքում կկարողանանք հասկանալ, թե որ կողմն է ավելի ծանրակշիռ դիրքերից հանդես գալիս»,- ընդգծեց նա։ Մակունցը հավելեց, որ իհարկե, «Իմ քայլը» ունի մի շարք դիրքորոշումներ, որոնք կներկայացնի սահմանադրական փոփոխությունների փաթեթը ներկայացնելիս. «Այս պահին թույլ տվեք չներկայացնել»։ Ինչ վերաբերում է նրան, թե իշխանությունն ինչ նպատակով է որոշել սահմանադրական փոփոխություններ անել, նա ասաց. «ԱԺ մեկ տարվա աշխատանքում մենք պարբերաբար հանգել ենք մի շարք դրույթների, որոնք գտել ենք, որ դրանք շտկելու միակ ճանապարհը սահմանադրական փոփոխություններն են։ Քանի որ արդարադատության նախարարությունն արդեն որոշել է աշխատանքային խումբ ձևավորել, մենք նույնպես մեր դիրքերից կներկայացնենք այն փոփոխությունները, որոնց անհրաժեշտությունը տեսել ենք։ Թե կառավարությունն ինչ դիրքորոշում կունենա, դա կտեսնենք։ Այս պահին դեռ վաղ է խոսել, թե ինչ փոփոխություններ կկատարվեն, որովհետև կարող են շատ տարբեր առաջարկներ ներկայացնել։ Բայց այն, որ մեր շեշտադրումը լինելու է նաև դատաիրավական համակարգի բարեփոխումները այդ փաթեթում, մեր ուշադրությունը սևեռվելու է նաև դրա վրա»։


Աֆրիկայի կենտրոնական մասում ապրում է յուրօրինակ տվա ցեղը, որի անդամներն ունակ են ծառերի վրա մագլցել կապիկների նման։ Նրանք ապրում են Ռուանդայի տարածքում և համարվում են ամենացածրահասակ ռասան. նրանց միջին հասակը 140 սմ է կազմում։ Տվա ցեղի անդամները մուգ մաշկ ունեն, որը, սակայն, մի փոքր ավելի բաց է, քան շատ այլ աֆրիկյան ցեղերինը։ Նրանց հիմնական առանձնահատկությունը, ինչպես նշվեց, հասակն է, որը միջինում 140 սմ է։ Ի դեպ, տղամարդիկ ավելի բարձրահասակ են, քան կանայք։  Գիտնականները մշտապես ուշադրություն են դարձել տվա ցեղի վրա, սակայն դրա գոյության փաստն ապացուցել հնարավոր է եղել միայն 19-րդ դարում։ Այս ցեղի ներկայացուցիչները հագուստի յուրահատուկ ոճ ունեն։ Տղամարդիկ նախընտրում են գոտկատեղին կապեր անել կաշվից կամ մորթուց։ Դիմացից և հետևից ծառի թփեր կամ տերևներ են ամրացնում։ Կանայք գրեթե մերկ են մնում։  Զբաղվում են հիմնականում որսորդությամբ, հատապտուղներ, մրգեր, սունկ, տարատեսակ բույսեր հավաքելով։ Որսն իրականացնում են աղեղների միջոցով, որոնք ինքնուրույն են պատրաստում։ Նախկինում տվայի ներկայացուցիչների վրա հարձակումներ էին գործում հարևան ցեղերի անդամները, ապա ուտում նրանց։ Պատճառն այն էր, որ նրանք հավատում էին, որ տվաները յուրահատուկ կախարդական ուժ ունեն, որը ստացել են նախնիներից։ Նրանք կարծում էին, որ տվաների միսն ուտելով գերբնական ուժ կստանան։ Հատկանշական է, որ Աֆրիկայի տարածքում մինչ օրս էլ գոյություն ունեն վայրի ցեղեր, որոնք մարդակերությամբ են զբաղվում և սնահավատ են։  Այս ցեղի ներկայացուցիչներին տառապնքների են ենթարկել նաև գաղութացման տարիներին։ Նրանց վաճառում էին, հանձնում կրկեսներին՝ որպես հրեշների։ Նրանց պահում էին վանդակների մեջ և ասում, որ մարդկային էվոլյուցիայի որոշակի փուլի ներկայացուցիչներ են։ Ներկայումս տվաներն ապրում են նախկինի պես. քաղաքակրթությունը նրանց չի մոտեցել։ Գիտնականները կարծում են, որ տվաներին իրենց կենսակերպը փոխել խանգարում է այն, որ նրանք խստորեն հետևում են ավանդույթներին ու կանոններին, որոնք թողել են նախնիները։ Ցավոք, այս ցեղի ներկայացուցիչներն ապրում են միջինում մինչև 25 տարի։


ՀՀ երկրորդ նախագահ Ռոբերտ Քոչարյանի աջակիցները երթով հասան Ազգային անվտանգության ծառայության շենք։ «Ռոբերտ Քոչարյանը շուտով լինելու է ազատության մեջ։ Եկել ենք ողջունենք մեր նախագահ Ռոբերտ Քոչարյանին»,- նշեց աջակիցներից մեկը։ «Մենք այստեղ չենք եկել, որ աջակցենք Քոչարյանին, Էդ Քոչարյանն է մեզ աջակցում, էդ կալանավորված Քոչարյանն է աջակցում մեր պետությանը, Քոչարյանն ինքը նշեց, որ եթե նույնիսկ մի խումբ բախտախնդիրներ փորձում են մեղադրյալի աթոռին նստեցնել պետականակերտ գեներալներին, ազգի հերոսներին, ապա չի հաջողվելու, նա ազատազրկման մեջ ավելի հզոր է, քան Նիկոլը վարչապետի աթոռին նստած»,- նշեց Քոչարյանի աջակիցներից Վահե Եփրիկյանը։ Հիշեցնենք, որ Երևան քաղաքի ընդհանուր իրավասության դատարանը (Շենգավիթ նստավայր) դատավոր Աննա Դանիբեկյանի նախագահությամբ որոշեց մերժել ՀՀ երկրորդ նախագահ Ռոբերտ Քոչարյանի խափանման միջոց կալանքը գրավով փոխելու՝ պաշտպանների միջնորդությունը։ ՀՀ երկրորդ նախագահը կշարունակի մնալ կալանքի տակ։ Դրանից հետո Քոչարյանի աջակիցները երթով գնացին դեպի ԱԱԾ, որտեղ «Երևան-կենտրոն» ՔԿՀ մեկուսարանում պահվում է Ռոբերտ Քոչարյանը։


Մոտակա տարիներին կարելի է ցտեսություն ասել Վրաստանով Ռուսաստան տանող այլընտրանքային ճանապարհներին և Աբխազիայով անցնող երկաթուղու աշխատանքի հեռանկարներին։ Այս մասին ֆեյսբուքյան իր էջում գրառում է կատարել քաղաքագետ Ստեփան Դանիելյանը։ «Դա Հայաստանի պահով, իսկ հիմա ավելի մեծ խաղի մասին։ Ինչու էին Հայաստանի վարչապետին տարել նստացրել Ռուսաստանի ու Չինաստանի ղեկավարների կողքին։ Այդ հարցը Հայաստանում չհնչեց։ Պետք է հասկանալի լինի, որ Հայաստանը ներկայանում էր որպես աշխարհագրական կետ՝ այդ երկու երկրների ու աշխարհագրական կետով եռանկյունին գծելու համար։ Հայաստանի ներկայացուցիչն էլ խոսում էր Իրանի ու Վրաստանի միջև կոմունիկացիաների ստեղծման մասին։ Դրանից առաջ էլ Հայաստանի ներկայացուցչին էլ՝ անկախ անձից, Չինաստանում էին պատվով ընդունել։ Երևի հասկանալի պետք է դառնա, թե Վրաստանում հիմա ինչ ու ինչի համար է կատարվում»,- գրել է նա։


Tert.am-ը գրում է. Նոր տեսակի կորոնավիրուսի տարածումը ստիպել է չինական շատ ձեռնարկությունների ժամանակից շուտ վերադառնալ ամանորյա արձակուրդներից, արդյունքում, չնայած որ արտադրական հզորությունները դեռևս ամբողջովին չեն վերականգնվել, պաշտպանիչ բժշկական դիմակների օրական արտադրությունը հասել է 20 միլիոնի։ «Եթե խոսենք Հուբեյ նահանգում ապրանքների քչությունից, իրավիճակը զգալիորեն լավացել է և ներկայում նկատվում է «լարված հավասարակշռության» իրավիճակ»,- ասել է Յույլունը։ Նա տեղեկացրել է, որ փետրվարի 2-ի կեսգիշերի դրությամբ Հուբեյ է ուղարկվել 154,5 հազար բժշկական պաշտպանիչ համազգեստ, դրանցից 131,2 հազարն արդեն տեղ են հասել, ուղարկվել է նաև 133,6 հազար №95 պաշտպանիչ դիմակ, որոնցից արդեն տեղ են հասել 130 հազարը։ «Եթե խոսենք պաշտպանիչ դիմակների ամենօրյա արտադրությունից, ապա մեր երկրում այն արդեն անցել է 20 միլիոնը, ինչ վերաբերում է №95 և վիրաբուժական դիմակներին՝ ելնելով ընդհանուր իրավիճակից՝ դեռևս որոշակի ժամանակ է հարկավոր վերականգնելու արտադրական հզորությունները»,- տեղեկացրել է ինժեները։ Ամբողջական հոդվածը կարող եք կարդալ այստեղ։


Tert.am-ը գրում է. Մեր երկրում հրաշալի իրավաբաններ ունենք, ովքեր ընտիր ձևով մեկնաբանում են, որ ապրիլի 5-ին նախատեսված հանրաքվեն հակաօրինական ու հակասահմանադրական է՝ առաջ բերելով հազար տեսակ խնդիրներ՝ սկսած ծախսերից։ Այս մասին Անժելա Թովմասյանի՝ «Արմնյուզ» ՀԸ հեռարձակվող հեղինակային «Հայելու առաջ» հաղորդաշարի ժամանակ ասել է գրող Ռազմիկ Դավոյանը։ Նրա դիտարկմամբ՝ եթե հանրաքվեն հակաօրինական է, ապա ու՞մ է հետաքրքրում՝ «այո» կամ «ոչ»-ը։ Ռազմիկ Դավոյանը չի հասկանում՝ ում են ներկայիս իշխանականները կոչում նախկիններ. «Ես չեմ կարող Ռոբերտ Քոչարյանին կամ էլ Սերժ Սարգսյանին կոռուպցիայի մեջ մեղադրել, բայց չեմ բացառում, որ նրանց շարքերում եղել են կոռուպցիոներներ»։


Հունիսի 25-ին, Արցախի Հանրապետության իշխանությունների հետ ձեռք բերված պայմանավորվածության համաձայն, ԵԱՀԿ առաքելությունը հրադադարի ռեժիմի պլանային դիտարկում է անցկացնելու Արցախի և Ադրբեջանի սահմանին՝ Ակնայից դեպի հյուսիս-արևելք ընկած հատվածում։ Արցախի ԱԳՆ-ից NEWS.am-ին հայտնում են, որ Արցախի Հանրապետության պաշտպանության բանակի դիրքերից դիտարկումն իրականացնելու են ԵԱՀԿ գործող նախագահի անձնական ներկայացուցչի (ԳՆԱՆ) դաշտային օգնականներ Միխայիլ Օլարուն (Մոլդովա) և Գենադիե Պետրիկան (Մոլդովա), ինչպես նաև ԳՆԱՆ գրասենյակի աշխատակից Մարտին Շուստերը (Գերմանիա) և ԵԱՀԿ Բարձր մակարդակի պլանավորման խմբի ներկայացուցիչ փոխգնդապետ Ռալֆ Բոսհարդը (Շվեյցարիա)։ Արցախի Հանրապետության իշխանությունները պատրաստակամություն են հայտնել աջակցել դիտարկման անցկացմանը և ապահովել ԵԱՀԿ առաքելության անդամների անվտանգությունը։


regionmonitor.com-ը գրում է. Իրանի Իսլամական Հանրապետությունը պատրաստվում է դատի տալ ԱՄՆ նախագահ Դոնալդ Թրամփին՝ մեղադրելով նրան տնտեսական, ռազմական և մշակութային ահաբեկչության մեջ։ Այս մասին հայտարարել է Իրանի արտաքին գործերի նախարար Մուհամմեդ Ջավադ Զարիֆը՝ լիբանանյան «Al Mayadeen» հեռուստաընկերության հետ հարցազրույցի ժամանակ։ Նրա խոսքով՝ հունվարի 3-ին իրանցի հայտնի գեներալ Ղասեմ Սոլեյմանիի սպանությունը՝ Թրամփի անմիջական հրահանգով, պետական ահաբեկչական գործողություն էր։ «Պարոն Թրամփն այս պահին մեղադրվում է իրանցի ժողովրդի դեմ տնտեսական և մշակութային ահաբեկչության հովանավորչության մեջ։ Նա սպառնացել է հարված հասցնել մեր մշակութային արժեքներին, նաև մեղադրվում է պետական ահաբեկչության մեջ։ Իրանի Իսլամական Հանրապետությունը այս երեք մեղադրանքներով դատավարություն կսկսի Թրամփի դեմ»,- նշել է Զարիֆը։


ՀՀ վարչական դատարանում այսօր՝ ապրիլի 23-ին շարունակվեց Վաչագան Ղազարյանն ընդդեմ Բարձրաստիճան պաշտոնատար անձանց էթիկայի հանձնաժողովի գործով հերթական դատական նիստը։ ՀՀ երրորդ նախագահ Սերժ Սարգսյանի թիկնազորի պետ, ԱԱԾ ՊՊԾ պետի նախկին 1-ին տեղակալ Վաչագան Ղազարյանը մի քանի ամիս է՝ դատական գործընթացների մեջ է ընդդեմ Բարձրաստիճան պաշտոնատար անձանց էթիկայի հանձնաժողովի։ Ղազարյանը դիմել է վարչական դատարան, խնդրելով հանձնաժողովին՝ պարտավորեցնել ոչնչացնել իր և կնոջ՝ Ռուզաննա Բեգլարյանի 2017թ. տարեկան ու 2018թ. պաշտոնի դադարեցման հայտարարագրերը։ Ըստ հայցվոր կողմի՝ Վաչագան Ղազարյանը չի հանդիսանում հայտարարագիր ներկայացնելու պարտականություն ունեցող պաշտոնատար անձ ինչպես 2011 թվականի «Հանրային ծառայության մասին» ՀՀ օրենքի 32-րդ հոդվածի 1-ին մասի՝ «հատուկ ծառայությունների բարձրագույն և գլխավոր պաշտոններ զբաղեցնող անձինք» դրույթի շրջանակներում, այնպես էլ 2018 թվականի ապրիլի 9-ից հետո, քանի որ Սահմանադրական փոփոխությունների՝ ուժի մեջ մտնելուց հետո, ՊՊԾ գնդի պետի տեղակալը դադարել է պաշտոնատար անձ լինելուց։ Այսօրվա դատական նիստին ներկա էր նաև Վաչագան Ղազարյանը։ Հայցվոր կողմը դատարանին ներկայացրեց գործի համար էական նշանակություն ունեցող ապացույցներ՝ այդ թվում Մարդու իրավուքնների պաշտպանի՝ ՍԴ ապրիլի 16-ի որոշման մեջ նշված դիրքորոշումը։ Ըստ Մարդու իրավունքների պաշտպանի՝ հայտարարագիր ներկայացնելու պարտականություն ունեցող անձանց շրջանակը փոփոխելով՝ փոխվում է նաև տվյալ հանցակազմի սուբյեկտը, ինչը որոշ պաշտոնատար անձանց համար հանգեցնում է արարքի ապաքրեականացման։ ՄԻՊ-ի կարծիքով՝ նման դեպքերում իրավունքի ուժով պետք է բացառվի գործի հարուցումը կամ քրեական հետապնդումը, այլապես Սահմանադրության և միջազգային չափանիշներին համապատասխան չի կիրառվի արարքի պատժելիությունը վերացնող կամ պատիժը մեղմացնող օրենքի հետադարձ ուժի սկզբունքը՝ դրանով իսկ հակասելով Սահմանադրության 72 և 81-րդ հոդվածներին։ Այսպիսով այս գործով դատաքննությունն ավարտվեց։ Գործն ըստ էության լուծող դատական ակտը կհրապարակվի մայիսի 17-ին։ Նշենք, որ Բարձրաստիճան պաշտոնատար անձանց էթիկայի հանձնաժողովի կողմից հարուցված վարույթների արդյունքում 219 պաշտոնատար անձ ենթարկվել է «նախազգուշացում» վարչական տույժի, 68-ը տուգանվել է, 122-ի դեպքում գործի վարույթը կարճվել է և այլն։ Հիշեցնենք, որ Վաչագան Ղազարյանին մեղադրանք է առաջադրվել ՀՀ քրեական օրենսգրքի 314.3 հոդվածով և 310.1-րդհոդվածի1-ին մասով՝ Բարձրաստիճան պաշտոնատար անձանց էթիկայի հանձնաժողով ներկայացրած հայտարարագրերում դրամական միջոցների իրական չափի մասին հայտարարագրման ենթակա տվյալները թաքցնելու, ինչպես նաև ապօրինի հարստանալու համար։ Ըստ քննության տվյալների՝ Ղազարյանը չի հայտարարագրել 1 միլիոն 272 հազար 900 դոլար, 218 հազար եվրո և 460 միլիոն դրամի գույք։


Անհայտ անձն անվճար հայտարարությունների կայքում վաճառքի է հանել Մաշա անունով աղջկա. նա երեխային վաճառում է հինգ հազար ռուբլով, հաղորդում է 360 հեռուստաալիքը։ Նա վաճառվող «լոտը» տեղադրել է «Տան և խոհանոցի համար» կատեգորիայի «Սպասք» բաժնում։ Հայտարարությունը գրավել է իրավապահների ուշադրությունը։ Հայտարարությունը տեղադրել է օգտատերը, որմ ընդամենը մեկ օր առաջ էր գրանցվել կայքում «Վյաչեսլավ Ի» անունով։ Կայքում նա ուներ միայն մեկ լոտ՝ Մաշա աղջիկը։ Նշված էր նաև հեռախոսահամար, սակայն հեղինակին զանգելն անհնար էր։ «Աղջիկ, 5000 ռուբլի, Նկարագրությունը՝ Մաշա, Կատեգորիա՝ «Տան և խոհանոցի համար», ենթակատեգորիա՝ «Սպասք»։ Կա առաքման հնարավորություն»,- նշված է հայտարարության մեջ։ Չելյաբինսկի իրավապահները խոստացել են ստուգել կայքում այդ հայտարարության տարածման հանգամանքները։ Ոստիկանությունը չի բացառում, որ դա կատակ է կամ, գուցե, դաստիարակչական հնարք։ Իրավաբաններն ասում են, որ կատակասեր օգտատերին սպասվում է իրական ժամկետ։  Այստեղ դիտարկվում է մարդկանց, այդ թվում՝ անչափահասների առուվաճառքը։ Լոտի հեղինակին կարող է սպառնալ մինչև 10 տարվա ազատազրկում։ Հետևելով օրենքի տառին՝ իրավիճակում պետք է ներգրավվի նաև Ռոսկոմնադզորը (Տեղեկատվական տեխնոլոգիաների և զանգվածային հաղորդակցության բնագավառի վերահսկողության դաշնային ծառայություն)՝ գրանցելով անչափահասների իրավունքների խախտման դեպք։ Կայքում հայտարարությունը հրապարակված է եղել մեկ ժամ, այնուհետև այն հեռացվել է, հաղորդում է «Չելյաբինսկ Օնլայն»-ը։


ՄԻՊ աշխատակազմի ներկայացուցիչները չհայտարարված այց են կատարել ՀՀ արդարադատության նախարարության «Արմավիր» քրեակատարողական հիմնարկ, առանձնազրույցներ ունեցել հացադուլ հայտարարած 2 անձի և մի շարք այլ ազատազրկվածների հետ։ Այս մասին հայտնում են ՄԻՊ աշխատակազմի հանրային կապերի բաժնից։ Ապրիլի 30-ից հացադուլի մեջ գտնվող կալանավորված անձը Մարդու իրավունքների պաշտպանի ներկայացուցիչներին հայտնել է, որ ունի սրտի հետ կապված առողջական խնդիրներ, սակայն չի դիմել քրեակատարողական հիմնարկի բուժանձնակազմին։ Այս հարցը քննարկվել է քրեակատարողական հիմնարկի վարչակազմի հետ։ Կալանավորին տեղափոխել են քաղաքացիական հիվանդանոց, որտեղ էլ իրականացվել են անհրաժեշտ հետազոտությունները։ Հացադուլ հայտարարած մեկ այլ կալանավորված անձ նշել է, որ ունի լյարդի հետ կապված առողջական խնդիր։ Պաշտպանի աշխատակազմի ներկայացուցիչներին քրեակատարողական հիմնարկի բժշկական սպասարկման բաժնից պարզաբանվել է, որ առաջիկայում նախատեսված է իրականացնել հետազոտություն։ Ազատությունից զրկված անձանց ներկայացվել են հացադուլի բացասական հետևանքներն իրենց առողջական վիճակի վրա։ Առանձնազրույցների ժամանակ ազատությունից զրկված անձինք բարձրացրել են նաև պահման պայմաններին առնչվող հարցեր, որոնք Կանխարգելման ազգային մեխանիզմի շրջանակներում մշտապես գտնվում են Պաշտպանի հսկողության տակ և ձեռնարկվում են անհրաժեշտ միջոցներ դրանց հնարավորինս արագ լուծում տալու համար։


«Ժողովուրդ» թերթը գրում է․ «Հունիսի 24-ին Եվրոպայի խորհրդի խորհրդարանական վեհաժողովի (ԵԽԽՎ) ամենակարևոր նիստերից մեկի ժամանակ, երբ քննարկվում էր Ռուսաստանի պատվիրակության ձայնի իրավունքի վերականգնման հարցը, ԵԽԽՎ հայկական պատվիրակության անդամ Հովհաննես Իգիթյանը չմասնակցեց քվեարկությանը։ Դրանից հետո լուրեր տարածվեցին, թե Իգիթյանը չէր մասնակցել՝ պայմանավորվելով ուկրաինացի պատվիրակների հետ, որից հետո ռուսական կողմը հայկական կողմին խորհուրդ է տվել հեռացնել նրան հայկական պատվիրակությունից։ Արդյոք այդպե՞ս է։ «Ժողովուրդ» օրաթերթը փորձեց հարցը պարզել ԵԽԽՎ ռուսական պատվիրակության անդամ Լեոնիդ Կալաշնիկովից։ Վերջինս մեզ հետ բացառիկ զրույցում նշեց, որ իրենք հենց այդ նստաշրջանի օրերին են հրապարակային հայկական պատվիրակության ղեկավար Ռուբեն Ռուբինյանից փորձել պարզել, թե ինչու է քվեարկությունը նման կերպ եղել, իսկ Իգիթյանի հետ զրուցելու ցանկություն չի էլ եղել։ «Այդ հարցով պետք է որոշում կայացնի հենց հայկական կողմը։ Մենք այդ մասին չենք խնդրել, պնդել, դա հայկական կողմի հարցն է»։


Սեյսմոլոգների տեղեկություններով՝ Մահորի կղզու արևելյան ափի մոտ հայտնվել է նախկինում անհայտ ստորջրյա հրաբուխ, որն ակտիվություն է դրսևորում, փոխանցում է Planet-today-ը։ Առաջին նշանները նկատվել են 2018 թվականի նոյեմբերին և անդրադարձել են Երկրի ամբողջ տարածքի վրա։ Այդ ժամանակ գիտնականները գրանցել էին որոշակի երկարությամբ և պարբերականությամբ սեյսմիկ ալիքներ։ Ըստ GPS ցուցանիշների՝ նշվել է, որ Մահորը սկզբունքորեն աննշան ժամանակի ընթացքում տեղադրությունը մի փոքր փոխել է և իր նախորդ դիրքից 60 միլիմետր դեպի արևելք, 30 միլիմետր էլ ավելի հարավ տեղաշարժվել։ Այդ ժամանակ գիտնականները ենթադրել էին, որ անմիջապես կղզու տակ տեղի է ունեցել մագմայի ահռելի պահուստարանի դատարկում։ Եվ արդեն այս տարվա մարտին գիտնականների տեսությունը մասամբ հաստատվել է։ Կղզին սկսել է իջնել ամսական 1 սմ արագությամբ, ինչը համապատասխանում է մագմայի շարժման ուղղությանը։ Արշիպելագի շրջակայքում հատակի շտապ հետազոտությունը ցույց է տվել ակտիվ ստորգետնյա հրաբուխի առկայություն՝ մոտ 5 կմ տրամագծով և ծովի հատակի մակարդակի համեմատությամբ մոտ 800 մետր բարձրությամբ։ Ընդ որում՝ սեյսմոլոգները համոզված պնդում են, որ դեռևս կես տարի առաջ այս շրջանում ոչ մի նման բան չի եղել։ Ներկայումս Ֆրանսիայի իշխանությունները իր այս անդրծովյան տարածքից բնակիչների տարհանման ծրագիր է մշակում, քանի որ միանգամայն հնարավոր է այն բանի հավանականությունը, որ կղզին կարող է փլուզվել կամ ջրասույզ լինել։


Չեչնիայի ղեկավար Ռամզան Կադիրովը ինստագրամյան իր էջում շնորհավորել է Հայաստանի ազգային անվտանգության ծառայության նախկին տնօրեն Արթուր Վանեցյանին՝ ծննդյան օրվա կապակցությամբ և Վանեցյանի հետ լուսանկար հրապարակել։ «Այսօր մեր եղբայր Արթուր Վանեցյանի տարեդարձն է։ Չնայած երիտասարդ տարիքին՝ Արթուր Վանեցյանը ստացել է հիանալի կրթություն և «գեներալի» զինվորական կոչում։ Նա շարունակաբար պատասխանատու պաշտոններ է զբաղեցրել ՀՀ ԱԱԾ-ում, իսկ 2018 թվականից ղեկավարել է կառույցը։ Համոզված եմ, որ Արթուր Վանեցյանը ռուս ժողովրդի մեծ բարեկամն է և հայ-ռուսական հարաբերությունների ամրապնդման ջատագովը։ Սրտանց շնորհավորում եմ Արթուր Վանեցյանին ծննդյան օրվա կապակցությամբ, ցանկանում եմ քաջառողջություն և հաջողություններ»,- լուսանկարին կից գրել է Կադիրովը։


«Հրապարակ» թերթը գրում է. «Դատախազության նախկին աշխատակից Արթուր Գոյունյանը երեկ վարչապետի հրամանով նշանակվեց քրեակատարողական վարչության պետ՝ փոխարինելով Արտյոմ Մխոյանին։ Նա դատախազության հնաբնակներից է։ 2017-ին անսպասելի ազատվեց ԱԱԾ-ում թմրամիջոցների ապօրինի շրջանառության և կիբերհանցագործությունների վարչության պետի պաշտոնից՝ կենսաթոշակի գնալու պատճառաբանությամբ, թեև ընդամենը 48 տարեկան էր, իսկ ավելի ուշ պարզ դարձավ, որ Աղվան Հովսեփյանի հիմնարկ է տեղափոխվում՝ նշանակվելով Քննչական կոմիտեի Էրեբունի և Նուբարաշեն վարչական շրջանների քննչական բաժնի պետ, որտեղ աշխատում էր մինչ օրս։ ՔԿՎ պետի պաշտոնն ավանդաբար ամենաազդեցիկ պաշտոններից է ուժային համակարգում, և դրա ղեկավարները, որպես կանոն, ոչ թե արդարադատության նախարարին են ենթարկվում, այլ երկրի ղեկավարին»։ Առավել մանրամասն՝ թերթի այսօրվա համարում։


Այն, որ Երևանի քաղաքապետ Հայկ Մարությանը պատրաստվում է բարձրացնել իր աշխատավարձը, բավական մեծ և լուրջ խնդիր է։ Այս մասին խորհրդարանական ժամի ընթացքում իր ելույթի ժամանակ մայիսի 7-ին ասել է «Լուսավոր Հայաստան» կուսակցության նախագահ և խմբակցության ղեկավար Էդմոն Մարուքյանը։ «Մեզ մոտ ինչ է մայրաքաղաքում բոլոր խնդիրները լուծվա՞ծ են, որ մենք պետք է երկու անգամ բարձրացնենք քաղաքապետի աշխատավարձը։ Գյումրիում, Վանաձորում և հանրապետության այլ քաղաքներում, օրինակ, մանկապարտեզները անվճար են։ Մեր պետական բյուջեն կարող ենք այնպես բաշխել, որ Հայաստանի մյուս շրջաններում էլ մանկապարտեզները անվճար դառնան»,- հայտարարել է Մարուքյանը։ Ընդ որում, պատգամավորը հերթական անգամ նշել է, որ Երևանի քաղաքապետի ընտրություններում Մարությանին և նրա թիմին հաջողվեց հաղթել Հայաստանի վարչապետ Նիկոլ Փաշինյանի ակտիվ աջակցության հաշվին, որը այն ժամանակ աննախադեպ ժողովրդականություն էր վայելում։ «Ձեզ չեն ընտրել որպես քաղաքային իշխանության։ Ձեզ չեն ընտրել որպես քաղաքապետի։ Այդ վարչապետն է խնդրել ժողովրդին տալ իր ձայները ձեզ։ Հետևաբար դուք պետք է հաշվետու լինեք ժողովրդին և պետք է ավելի պատասխանատու պահեք ձեզ»,- ասել է պատգամավորը՝ հավելելով, որ ըստ էության, բոլոր այն խնդիրների համար, որ ծագել են և շարունակում են ծագել մայրաքաղաքում, պատասխանատվությունը կրում է միայն վարչապետ Նիկոլ Փաշինյանը, քանի որ նա էր ուզում ընտրություններում Մարությանի հաղթանակը։


Պետությունների ղեկավարների հանդիպումները շատ կարևոր նշանակություն ունեն, սակայն դեռևս չկա Հայաստանի վարչապետ Նիկոլ Փաշինյանի և Ադրբեջանի նախագահ Իլհամ Ալիևի հանդիպման ստույգ նշանակված ժամկետ։ Տվյալ փուլում աշխատանքը կենտրոնացած է արտգործնախարարների մակարդակում։ Այս մասին հունվարի 21-ին լրագրողների հետ զրույցում ասաց ՀՀ արտգործնախարար Զոհրաբ Մնացականյանը։ «Բանակցային գործընթացը կարևոր նշանակություն ունի։ Մենք կշարունակենք ակտիվորեն աշխատել ադրբեջանական կողմի հետ։ Վերջին ժամանակներս դիտարկված գործընթացների գնահատման աշխատանք կկատարենք, և առաջիկայում կկազմենք աշխատանքային պլան՝ հաշվի առնելով մեր ունեցած հանգամանքները»,- նշեց նա։ Այն հարցին, թե հնարավո՞ր է արդյոք Իրանի և ԱՄՆ-ի ներկայացուցիչների հանդիպում Հայաստանում, նախարարը պատասխանեց, որ չէր ուզի գերագնահատել կամ թերագնահատել յուրաքանչյուր երկրի դերը այդ ամենի մեջ։ «Մեզ համար առաջնային խնդիրներ են մնում տարածաշրջանային անվտանգության հարցերը, ինչպես նաև մարտահրավերները, որոնք վերաբերում են անմիջապես մեր անվտանգությանը։ Այդ հարցով մեր գնահատականը արդեն հնչել է, մենք ներգրավված ենք իրավիճակի գնահատման և իրադարձությունների հնարավոր զարգացման գործում, որոնք վերաբերում են անվտանգության հարցերին, կայունության հաստատման անհրաժեշտությանը և լարվածության աճի բացառմանը»,- ամփոփեց Մնացականյանը։ Նշենք, որ Հայաստանի և Ադրբեջանի արտգործնախարարների հանդիպումը նախատեսված է 2020թ․ հունվարի վերջին։


Այսօր մեր դատական իշխանությունը ես նմանեցնում եմ նախորդ դարի 90-ական թվականների դատական իշխանության հետ։ Այս մասին, այսօր՝ հուլիսի 4-ին, լրագրողների հետ հանդիպման ժամանակ նշեց ԱԺ նախկին պատգամավոր Մանվել Գրիգորյանի փաստաբան Լևոն Բաղդասարյանը։ Նրա խոսքով, եթե մինչև հեղափոխությունը խոսվում էր մեկ տեղից կենտրոնացված ուղղորդվածության մասին որոշակի գործերով, այսօր այդպես չէ, բայց ավելի վատ վիճակում ենք. «Նախորդ տարի 90-ական թվականներին յուրաքանչյուր լիազոր մարմին՝ գործկոմի նախագահներ, հարկային տեսչության պետեր, նախարարներ, իրենց իրավունք էին վերապահում ուղղորդել դատական իշխանությանը։ Այսօր նույն պրոցեսը որպես իրավապաշտպան, ես տեսնում եմ»։ Նրա դիտարկմամբ՝ վստահ էին, որ Հայաստանում տեղի ունեցած հեղափոխությամբ երկրում արտոնյալները վերացել են, սակայն հարց է առաջանում՝ նո՞ր արտոնյալներ են բուծում։ «Հեղափոխությունից հետո մենք ձերբազատվեցինք արտոնյալներից, բայց ձեռք ենք բերում նոր արտոնյալներ, որոնք իշխանիկների, քաղաքային իշխանության ու մնացյալի տեսքով են»,- ասաց նա։ «Երևանի քաղաքային իշխանությունը փոխարենը մտածի, թե ինչ պետք է անի, որպեսզի զարգացնի բիզնես միջավայրը, ամեն ինչ անում է, որպեսզի ունեզրկի տվյալ բիզնեսը, և ամեն ինչ անում է, որպեսզի դատարանում իր ուրույն դերն ու տեղն ունենա։ Որպես իրավապաշտպան՝ պայքարելու եմ։ Եթե այս ամենից հետո գործադիր իշխանությունը համապատասխան հետևություն չանի, ապա, կարծում եմ՝ իրավական հարթության վրա իրավապաշտպաններս պետք է վերցնենք դիմադրության իրավունքը»,- ընդգծեց նա։


«Հայաստան» համահայկական հիմնադրամի նախկին ղեկավար Արա Վարդանյանի խափանման միջոց կալանքն այսօր փոխվել է։ Դատարանը որոշում է կայացրել նրան կալանքից ազատել 10 մլն դրամ գրավի դիմաց։ Այս մասին NEWS.am-ին հայտնեց Վարդանյանի փաստաբան Լուսինե Սահակյանը։ Նա այսօրվա ընթացքում ազատ կարձակվի։ Հիշեցնենք, որ հոկտեմբերի 9-ին, «Համահայկական հիմնադրամի» նախկին տնօրեն Արա Վարդանյանին ՀՀ քրեական օրենսգրքի 179-րդ հոդվածի 3-րդ մասով մեղադրանք է առաջադրվել՝ յուրացման համար։ Մեղադրանք առաջադրելու համար պատրվակ է հանդիսացել հիմնադրամի ենթակա ձեռնարկություններից մեկի արտադրանքը հասցեատերերին մատակարարված չլինելու հանգամանքը։ Երևանի ընդհանուր իրավասության դատարանի որոշմամբ՝ Արա Վարդանյանի նկատմամբ որպես խափանման միջոց կիրառվել էր կալանավորումը։ Արա Վարդանյանը իրեն մեղավոր չի ճանաչել, հայտարարելով որ իր նկատմամբ քաղաքական հետապնդում է իրականացվում։


«Վայրի Արևմուտքի աշխարհը» սերիալի երրորդ եթերաշրջանի պրեմիերան կկայանա մարտի 15-ին։ Այդ մասին ասված է թիզերում, որը HBO հեռուստաալիքը հրապարակել է պաշտոնական You-Tube-ալիքում։ Հոլովակում հեղինակները պատմել են այն հիմնական իրադարձությունների մասին, որոնք, նրանց կարծիքով, տեղի կունենան հաջորդ տասնամյակներին։ Խոսքը, մասնավորապես, վերաբերում է բնապահպանական կոլլապսին Ինդոնեզիայում 2020 թվականի մայիսին, ԱՄՆ-ի նորընտիր նախագահի սպանությանը 2024 թվականի դեկտեմբերի 9-ին Բուենոս-Այրեսում, ինչպես նաև երկրորդ քաղաքացիական պատերազմին Ռուսաստանում։ Սցենարիստների վարկածով, այն պետք է սկսվի 2037 թվականի փետրվարի 18-ին։ Սերիալի առաջին եթերաշրջանը թողարկվել է 2016 թվականին։ Այն պատմում է «Վայրի Արևմուտքի աշխարհի» զվարճալիքների ֆուտուրիստական այգու մասին, որտեղ ապրում են անդրոիդներ, որոնց հետ այցելուներին թույլատրված է անել՝ ինչ ցանկանան։ Երկրորդ եթերաշրջանը հանդիսականներին ներկայացրել են 2018 թվականին։


Կախման կետերի ու բազմակետի ընկալման և գործածության անմիօրինակություն է նկատվում։ Կախման կետերը (…) դրվում են կիսատ թողած մտքի փոխարեն, երբ նախադասության մեջ առկա են չդրսևորված հույզ, զգացմունք, միտքը շարունակելու կամ ավարտելու դժվարություն, անվճռականություն։ Կախման կետեր կարող են դրվել նախադասության տարբեր հատվածներում։ Օրինակ՝ Դա՜վ… դա՜վ… ելե՜ք… կոչնա՜կ… պահնա՜կ… Զենք առեք շո՜ւտ… ձի հեծե՜ք, ձի՜… (Հովհ. Թումանյան)։ Մութը հյուսում է տրտմության ժանյակ, Ծաղիկներն անուշ բույր են բուրվառում. — Իմ սիրտը տրտո՜ւմ, իմ սիրտը մենա՜կ… (Վ. Տերյան)։ Ինչ տեսա՞… Հիմա… Հիմա, հիմա… Որտե՞ղ ինչ տեսա… Տա՞նը… Ո՞ւմ տանը… Ի՞նչ տուն… Ես եմ սպանել… (Պ. Զեյթունցյան)։ Կախման կետերը ցույց են տալիս նաև ինչ-ինչ պատճառներով մտքի ընդհատված լինելը, տևական դադարները մտքի տարբեր հատվածների միջև։ Օրինակ՝ Իսկ նա… նա պարտավոր է ինձ ատել, արհամարհել… այնպես չէ՞… (Ալ. Շիրվանզադե)։ Երբ ավարտուն միտք ենք ունենում, կախման կետերը վերջակետի արժեք են ձեռք բերում, և նրանցից հետո նախադասությունն սկսվում է մեծատառով։ Օրինակ՝ Միրհավը թռել էր հեռու… Մամռոտ քարի վրա երկու փետուր էր ընկած (Ա. Բակունց)։ Կախման կետերը, ինչպես տեսանք, դրվում են նախորդող միավորին կից։ Բազմակետը (….) դրվում է մեջբերվող խոսքի կրճատված մասի փոխարեն։ Օրինակ՝ Այս բաժանումը …. բացի աշխարհագրականից, ունի նաև պատմա-ավանդական և լեզվաբանական հիմք, եթե նկատի առնենք արևմտահայ և արևելահայ գրական լեզուների գոյությունը՝ ձևաբանական մի այնպիսի նկատելի տարբերությամբ, ինչպիսին ներկայի կազմությունն է (Գ. Ջահուկյան, «Հայ բարբառագիտության ներածություն»)։ Գ․ Ջահուկյանի խոսքից կրճատվել է «ինչպես հայտնի է» արտահայտությունը, որը տվյալ դեպքում անհրաժեշտ չէ։ Պետք է նկատի ունենալ, որ բազմակետը երկու կողմից առանձնանում է բացատներով։ Հավելենք, որ գիտական խոսքում բնագրի կրճատված մասի փոխարեն նաև այս՝ <…> պայմանական նշանն են դնում։ Օրինակ՝ Այսպիսի պատկերումը կլուսավորի միայն մի փոքր տարածություն, իսկ կերպարը կստացվի շատ նեղ, սխեմատիկ, անարյուն, <…> չի արտահայտի իրականության բուն էությունը (Դ. Դեմիրճյան)։ Կախման կետերն ու բազմակետը իրարից տարբերվում են միայն մեկ կետով, բայց տարբեր նշաններ են, և սխալ է կիրառել մեկը մյուսի փոխարեն։ Կետադրական այս նշանների մասին անհրաժեշտ է իմանալ հետևյալը. ա. կախման կետերի միջոցով նշվում են անավարտ մնացած, բառերով չարտահայտած, չդրսևորված միտք, հույզ կամ զգացմունք, իսկ բազմակետը նշում է մեջբերվող խոսքի որևէ հատվածի կրճատված լինելը․ բ. կախման կետերը բնորոշ են գեղարվեստական, իսկ բազմակետը՝ գիտական ոճին. գ. կախման կետերը գործածվում են թե՛ հեղինակային, թե՛ մեջբերվող խոսքում, իսկ բազմակետը՝ միայն մեջբերվող խոսքում. դ. կախման կետեր ունեցող հատվածն արտասանվում է ոչ ավարտուն հնչերանգով. բազմակետի դեպքում արտասանական առանձնահատուկ երանգ չի դրսևորվում։ Այսպիսով ՀՈՐԴՈՐՈՒՄ ԵՆՔ բազմակետը և կախման կետերը ճիշտ ու տեղին գործածել։ ԼԵԶՎԻ ԿՈՄԻՏԵ


Կառավարությունը փոփոխություն կատարեց «ՊՈԱԿ-ների և 100 տոկոս պետությանը սեփականության իրավունքով պատկանող բաժնեմաս ունեցող ՓԲԸ-ների գործադիր մարմինների ընտրության (նշանակման) ընդհանուր կարգը և նրանց հետ կնքվող աշխատանքային պայմանագրերի օրինակելի ձևերը հաստատելու մասին» որոշման մեջ։ «Արմենպրես»-ի փոխանցմամբ՝ ըստ հիմնավորման, որոշման նախագծի ընդունման անհրաժեշտությունը պայմանավորված է նրանով, որ հնարավոր լինի ընդլայնել մրցույթին ցանկություն հայտնած անձանց շրջանակը և հնարավորություն ընձեռնել հանրային ծառայության և համապատասխան բնագավառի ստաժ ունեցող անձանց մասնակցությունը պետական ոչ առևտրային կազմակերպությունների գործադիր մարմինների ընտրության (նշանակման) մրցույթին։ Համապատասխան որոշման հավելվածի համաձայն՝ բաց մրցույթ հայտարարելու նպատակով անհրաժեշտ է կատարել փոփոխություններ, որով «ձեռնարկատիրական կամ կառավարման ոլորտի առնվազն 3 տարվա ստաժը կփոխարինվի հանրային ծառայության առնվազն հինգ տարվա ստաժով, կամ համապատասխան բնագավառի երեք տարվա աշխատանքային ստաժով»։ Այս որոշումն ընդունելու արդյունքում ակնկալվում է ընդլայնել պետական ոչ առևտրային կազմակերպությունների գործադիր մարմինների ընտրության (նշանակման) մրցույթի մասնակցության շրջանակը։


«Ժողովուրդ» թերթը գրում է. «Սեռավարակներով ու մաշկային խնդիրներով զբաղվող կենտրոնի մասնավորեցման հարցը կռվախնձոր էր դարձել իշխող թիմում։ Օրենսդրի նախաձեռնությունը՝ կենտրոնը պահել պետական հատվածում, չէր գոհացրել կառավարությանը։ Բայց նախագծի հեղինակ, «Իմ քայլը» ներկայացնող Նարեկ Զեյնալյանի հեղինակած օրինագիծը խորհրդարանը ձայների գերակշիռ մեծամասնությամբ երեկ հաստատեց։ Նշենք, որ ՀՀ առողջապահության նախարար Արսեն Թորոսյանը այս բժշկագիտական կենտրոնի մասնավորեցման կողմնակից էր և հիմնավորում էր, թե այդ հիվանդները հիմնականում բուժվում են ամբուլատոր պայմաններում, ստացիոնար բուժվող գրեթե չկա։ Բայց պատգամավոր Զեյնալյանը «Ժողովուրդ» օրաթերթի հետ զրույցում հակառակը պնդեց՝ ասելով, որ տարեկան 3000 հիվանդ է ստացիոնար բուժվում, և այդ կենտրոնը միակն է երկրում։ Չի կարելի մասնավորեցնել, հատկապես, եթե մասնավորեցման պայմանները վիճարկելի են։ Օրինակ՝ մատուցվող ծառայությունները պիտի պահպանվեին 3 տարի, բայց, ըստ Զեյնալյանի, երաշխիք չկար, որ դրանից հետո կենտրոնն այլ՝ շահութաբեր բիզնես չէր ծավալի։ Բացի այդ, մեծ հարց է, թե ով էր ցանկանում մասնավորեցնել այդ կենտրոնը, ինչը ԱԺ-ն կանխեց»։ Առավել մանրամասն՝ թերթի այսօրվա համարում։


«Փաստ» թերթը գրում է. «Շարունակ թմբկահարվում է, թե Հայաստանում արմատախիլ է արվել համակարգային կոռուպցիան։ Հակակոռուպցիոն պայքար կա, դա ակնառու է, ողջունելի է, ու որևէ մեկս կասկածի տակ չենք դնում դրա գոյությունը։ Այնուամենայնիվ, կան երևույթներ, որոնք մտահոգություններ են ծնում նոր կոռուպցիոն ռիսկերի առաջացման վերաբերյալ։ Անշուշտ, դրական է, որ Երևանի քաղաքապետարանը փորձում է լուծում տալ աղբահանության խնդրին՝ «ԿամԱԶ»-ներ գնելով, մանավանդ, որ մոտենում է ամառը, ու հաստատապես առկա է համաճարակի տարածման իրական ռիսկ։ Սակայն տարակուսելի են մնում մի քանի հացեր։ Մեկ անձից գնման սկզբունքը հակամրցակցային է ու իր մեջ կոռուպցիոն ռիսկեր է պարունակում, ինչի մասին արդեն մի քանի օր է բարձրաձայնում են ավագանու անդամ սակավաթիվ ընդդիմադիրները։ Ընդ որում՝ ակնհայտ է, որ աղբատար մեքենաների ձեռքբերման գործընթացում հակամրցակցային համաձայնության բաղադրիչ կա, և դա ապացուցելի է ոչ ողջամիտ կարճ ժամկետում տեխնիկայի ներկրման փաստով։ Սակայն թաքնված կոռուպցիոն ռիսկեր կան պետական այլ ինստիտուտներում, գործիչների վարքագծում ևս։ Անցած շաբաթ օրը Արարատում տեղի ունեցած բիզնես ֆորումի կազմակերպման մրցույթը շահել էր «Ֆակտորի Փրոդաքշն» ընկերությունը։ Սա նույն կազմակերպությունն է, որը «Քաղաքացու օրն» էր կազմակերպել Երևանում, նաև կազմակերպել էր Ամանորի միջոցառումները։ Ավելին, տեղեկացնենք, որ «Ֆակտորի Փրոդաքշն» ընկերությունն առանց մրցույթի էր ընտրվել «Քաղաքացու օրվա» երևանյան միջոցառումների կազմակերպման համար։ Ավելորդ չէ նշել, որ Թումանյանի 150-ամյակի միջոցառումները ևս «Ֆակտորի Փրոդաքշնի» կողմից են կազմակերպվել։ «Ուշագրավ է, որ ԶԼՄ-ներում տեղ են գտել հրապարակումներ, որոնք փաստում են, թե այս ընկերության տնօրենը սերտ հարաբերությունների մեջ է կառավարության աշխատակազմի ղեկավարի, վարչապետի օգնական Նաիրի Սարգսյանի, նրա պատգամավոր եղբոր՝ Հայկ Սարգսյանի հետ։ Ի դեպ, տեղին է հիշեցնել, որ վերջինս նախօրեին հայտնվել էր իսկական սկանդալի կիզակետում՝ թանկարժեք շքեղ մեքենայով շրջելով Երևանի կենտրոնական փողոցներում։ Հեղափոխական պատգամավորն արդարացել էր, թե մեքենան իրենը չէ՝ պատկանում է ընկերոջը։ Սակայն հասարակությունը վաղուց նման արդարացումներին չի հավատում, որովհետև դրանք շատ նման են մինչհեղափոխական Հայաստանի իշխանավորների «ալիբիներին»։ Միայն այն բանի համար, որ Հայկ Սարգսյանը հեղափոխական է՝ հասարակությունը պարտավոր չէ հավատալ նրա յուրաքանչյուր խոսքին, մանավանդ, երբ նրա մտերիմները «պատահաբար» շահում են կառավարության միջոցառումների մրցույթները։ Սակայն, եթե նույնիսկ «Ֆակտորի Փրոդաքշն» ընկերությունը կապեր չունի այսօրվա իշխանությունը ներկայացնող գործիչների հետ, արդեն այն հանգամանքը, որ նա պարբերաբար կառավարության միջոցառումների մրցույթներ է շահում, կոռուպցիոն ռիսկերի առկայության մասին ողջամիտ կասկածներ է ծնում։ Իշխանության դեգրադացիայի գործընթացը սկսվել է, երբ հազիվ բոլորել է հեղափոխության մեկ տարին, ու այս համատեքստում այլևս զարմանալի չեն լուրերը, որ Լոռու մարզպետարանի կրթության, սպորտի և մշակույթի վարչության աշխատակիցները դպրոցների տնօրեններից բացատրություն են պահանջել, թե ինչու վերջիններս ներկա չեն եղել և չեն մասնակցել «Քաղաքացու օրվա» առիթով մարզում կազմակերպված միջոցառումներին։ Քաղաքական հին մշակույթը վերականգնվում է՝ արագ տեմպերով»։ Առավել մանրամասն՝ թերթի այսօրվա համարում։


Վարչապետ Նիկոլ Փաշինյանն աշխատանքային ընթրիք է ունեցել Հայաստանի գործարարների և արդյունաբերողների միության անդամների հետ։ Այս մասին NEWS.am-ը տեղեկանում է ՀՀ կառավարության մամուլի ծառայությունից։ Քննարկվել են երկրում ներդրումային միջավայրի բարելավմանը, օրենսդրական կարգավորումներին, հարկային ոլորտի բարեփոխումներին վերաբերող տարբեր հարցեր։ Զրուցակիցները ներդրումային միջավայրի առողջացման առումով ընդգծել են կառավարության կողմից իրականացվող տնտեսական բարեփոխումների կարևորությունը։ Գործարարները նշել են, որ այսօր երկրում ստեղծվել են մրցակցային բիզնես պայմաններ, ազատ շուկայական հարաբերություններ, նախկինում եղած տնտեսական մենաշնորհները վերացվել են և դրանցով դրվել է տնտեսական հեղափոխության սկիզբը։ Նրանք համոզմունք են հայտնել, որ ստեղծված պայմանները կնպաստեն տնտեսական ակտիվության ապահովմանն ու երկրի առաջընթացին։ Կողմերը ներդրումային ծրագրերի արդյունավետ իրականացման և տնտեսական զարգացման առումով կարևորել են կառավարության և բիզնեսի միջև արդյունավետ երկխոսությունն ու հետադարձ կապի ապահովումը։ Աշխատանքային ընթրիքի ընթացքում տեղի է ունեցել շահագրգիռ մտքերի փոխանակություն՝ տնտեսական զարգացման փիլիսոփայության, բարեփոխումների մոդելների և ռազմավարության շուրջ։


Հանրապետության տարածքում՝ հոկտեմբերի 26-ի ցերեկը, 27-31-ը սպասվում է առանց տեղումների եղանակ։ Քամին՝ հարավ-արևելյան՝ 3-8 մ/վ։ Օդի ջերմաստիճանն էապես չի փոխվի։ Ինչպես NEWS.am-ին տեղեկացրել են «Հայպետհիդրոմետից», Երևանում շաբաթ օրն սպասվում է առանց տեղումների եղանակ։ Հոկտեմբերի 26-ի ցերեկը, 27-31-ը սպասվում է առանց տեղումների եղանակ։ Առաջիկա գիշեր մայրաքաղաքում սպասվում է +6+8, վաղը ցերեկը՝ +21+23։ Օդի ջերմաստիճանը մարզերում. Շիրակում գիշերը՝ -2+3, ցերեկը՝ +15+20, Կոտայքի լեռներում գիշերը՝ -2+3, ցերեկը՝ +15+20, Կոտայքի նախալեռներում գիշերը՝ +5+7, ցերեկը՝ +18+20, Սևանա լճի ավազանում գիշերը՝ -2+3, ցերեկը՝ +15+20, Լոռիում գիշերը՝ 0+5, ցերեկը՝ +16+20, Տավուշում գիշերը՝ +3+8, ցերեկը՝ +20+24,  Արագածոտնի լեռներում գիշերը՝ -2+3, ցերեկը՝ +15+20, Արագածոտնի նախալեռներում գիշերը՝ +5+7, ցերեկը՝ +20+23, Արարատում գիշերը՝ +4+7, ցերեկը՝ +21+24, Արմավիրում գիշերը՝ +4+7, ցերեկը՝ +21+24, Վայոց ձորի լեռներում գիշերը՝ -2+3, ցերեկը՝ +15+20, Վայոց ձորի նախալեռներում գիշերը՝ +4+7, ցերեկը՝ +21+24, Սյունիքի հովիտներում գիշերը՝ +7+11, ցերեկը՝ +20+24,  Սյունիքի նախալեռներում գիշերը՝ +1+5, ցերեկը՝ +15+18, Արցախում գիշերը՝ +4+7, ցերեկը՝ +14+19 (հովիտներում գիշերը՝ +7+10, ցերեկը՝ +19+24)։